
CINE SE PRINDE ÎN HORA UNIRII TREBUIE SĂ JOACE PÎNĂ LA CAPĂT 


Zvonuri 


A doua zi după arminden s-a pornit o mare asprime împotriva unioniştilor din 
tîrgul Bacăului. Jandarmi înarmaţi pînă-n dinţi umblau călări şi pe jos de-a lungul 
celor două uliţe principale, iar la toate intrările în tîrg, alţi neferi isprăvniceşti 
păzeau, întrebînd de zapiscă! pe orice călător. 


Toata lumea ştia acum că cei doi fugari sînt nişte tîlhari primejdioşi, pe care n- 
are voie să-i ascundă, sub pedeapsa arestuirii. Crainicii aveau poruncă de la 
isprăvnicie să adauge în strigările lor că cei doi tilhari sînt puşi la cale de tinerii 
unionişti, care nu mai aveau voie să ţină adunări. 


Citeva zile, căpeteniile unioniştilor din Bacău au stat în aşteptare, încercînd să 
se dumirească despre povestea celor doi fugari. 


Prinzind veşti despre poruncile lui Şepte-Sate, cuconii Costache Rosetti 
Teţcanul şi Dimitrie Cracte au trimis plingere la laşi şi-n aşteptarea unor veşti noi, 
au găsit alt prilej de a se aduna şi a răspunde opreliştilor. Au pregătit un spectacol 
de teatru cu piesa „Păcală şi Tîndală” a cuconului Vasile Alecsandri. 


N-a fost lucru uşor să capete învoială de la isprăvnicie pentru reprezentarea 
piesei. Costache Paladi a îngăduit-o numai cu condiţia ca şeful tarafului, Lemeş, să 
nu încheie cu Hora Unirii. N-a cîntat Lemeş, dar cînd s-a terminat reprezentaţia, a 
ieşit din stal lancu Budu cu lăuta lui, spre bucuria celor din sală. S-au prins de miini 
cu toţii şi au ieşit în uliţă, cîntînd şi jucînd. Ba încă, cu toată împotrivirea 
jandarmilor, s-au apropiat şi de locuinţa lui Şepte-Sate. Boierul a ieşit afară speriat 
şi oamenii l-au înconjurat cu hora, ameţindu-l şi brîncindu-l. 


Jandarmii lui Stamate abia se ţineau de zurbagii, căutînd să pună mina pe 
cinovnicul? lăutar. O suta de piepturi tinere l-au înconjurat şi apărat, însoţindu-l 
pînă acasă. Şi neferii n-au îndrăznit să arestuiască atiţia răzvrătiți deodată. A doua 
zi însă, lancu Budu a fost dat afară din slujbă şi-mpreună cu el încă vreo cîțiva 
funcţionari care jucaseră în piesă. 


De a doua zi chiar după arminden prin tîrg se vorbea că fugarii au fost văzuţi 
noaptea în cimitirul Buna-Vestire, dezgropînd un mort şi furîndu-i hainele. Cei 
neîncrezători se-ntrebau însă ce nevoie aveau fugarii de nişte haine atit de 
ponosite de jandarm, dacă cumva nu aveau alte motive să-l dezgroape. 


La bariera dinspre Călugăra, două străji fuseseră dezarmate şi dezbrăcate de 
către nişte oameni mascaţi, juruindu-se că ar fi cunoscut printre ei pe fugarul 
valah. Prin crişmele din mahala începuse să se rostească însă numele altui haiduc, 
Calomfir. Mulţi credeau că acesta nu e altul decit lovită Valahul. 


1 Adeverinţă, certificat. - Din rusă - zapiska. 
2 Functionar de stat (de rang inferior). - Din rusă - činovnik. 


Se mai vorbea apoi că, într-o seară, o strajă de la poarta grosului a fost 
schimbată de un jandarm care a părăsit după aceea postul, luînd cu dînsul şi pe 
unul dintre cei închişi în chilie. 


Şi pe zi ce trecea, numele lui loviţă Valahul şi al lui Calomfir erau pomenite cu 
ardoare pe ulițele tirgului şi cu spaimă în casele boierilor ori la isprăvnicie. 


În zadar a pus stăpînrea să strige pe la răspîntii că dau bună plată celor care-i 
ajută la prinderea tilharilor, în zadar boierii veliţi şi-au netezit bărbile, crezînd că 
fugarii le vor fi aduşi plocon, legaţi burduf, ori cu capetele pe tavă. Speranţele lor 
au fost spulberate îndată ce au aflat că cei doi fugari n-au mai fost văzuţi singuri, 
ci în cete, ivindu-se unde nimeni nu se aştepta. Dar ceea ce otrăvea mai mult 
sufletele şi aşa oţărite, ale ispravnicului şi boierului Şepte-Sate, era că mulţi dintre 
jandarmi dăduseră bir cu fugiţii, îngroşînd, după cum se părea, ceata de haiduci 
condusă de loviţă sau Calomfir. 


De teamă să nu rămînă tîrgul fără oaste, au dat poruncă să se ridice străjile de 
prin sate şi de la bariere, ţinîndu-i în cazarmă, sub straşnic consemn. Şi numai 
căpitanul Stamate cu cîţiva neferi credincioşi după dînsul mai umblau în căutarea 
fugarilor. 


lată însă că pe la Sfinţii Împărați Constantin şi Elena, o veste şi mai de 
necrezut se răspîndi pe ulițele tirgului: căpitanul Stamate a fost prins de haiduci şi 
dus nimeni nu ştie unde. Mulţi se-ndoiau că ar mai fi în viaţă, îndată ce a căzut în 
mîna asupriţilor. Ba unii se bucurau că a scăpat Bacăul de un tartor hain şi slugă 
credincioasă a boierilor. Cît despre ispravnicul Costache Paladi şi stăpînul său 
Şepte-Sate se perpeleau ca peştele pe uscat în mijlocul boierilor veliţi, care se 
strinseseră iarăşi în casele lui Mavromati Sion, privind cu ochii holbaţi şi cu bărbile 
strimbe, ca-n ziua cînd sosise în tîrg comisarul turc. 


În beciurile domneşti 


Într-o dimineaţă, feciorul negustorului Mihalache Grigoraş mergea ferit, pe sub 
zaplazuri şi garduri de piatră, pe o hudiţă dosnică ce pornea din Calea Domnească 
spre dealul Călugăra. Purta pe dinsul haine ponosite de rindas şi în miini schimba 
mereu un butoiaş. 


Soarele se-nălţase strălucitor peste păduricea de pe valea Bistriţei, iar prin 
ogrăzile rare, cîinii, treziţi din somn, hămăiau după zaplazuri la dînsul. 


O tăie la dreapta, pe sub un gard înalt ce împrejmuia o grădină de meri şi 
vişini înfloriţi şi într-un loc ştiut numai de el se opri. Acolo, gardul era uşor de sărit. 
In curînd s-a făcut nevăzut printre pomi. Ajungînd la o fîntînă cu roată, s-a agăţat 
de lanţul ciuturei şi a început să coboare în jos. 


— Copăcel! Copăcel! l-au întîimpinat în fundul fîntînii doi flăcăi, apucîndu-l de 
picior înainte să atingă apa. 
L-au condus printr-un tunel întunecos pînă ce au ajuns într-o grotă largă, 


luminată palid de cîteva făclii. Abia atunci l-a recunoscut pe unul dintre flăcăii ce-l 
însoțeau. 


— Dar tu nu eşti Vasilică, jandarmul din poiană? 


— Ba chiar eu! Şi el e Gheorghiţă, straja „ucisă”. Mai sînt şi alţi jandarmi pe 
aici. Vino să-i vezi! 

Au apucat toţi trei pe o galerie domol înclinată, cu trepte din loc în loc, 
coborînd într-o altă grotă luminată de mai multe făclii. Şi acolo, fără a se mai mira, 
a văzut într-adevăr feţe cunoscute şi necunoscute de oameni, care-n picioare, 
sprijiniți în durde negre, care tolăniţi prin firidele grotei, unii tineri, ca Gheorghiţă şi 
Vasilică, purtînd încă haina de jandarm, alţii mai vîrstnici şi cu feţe smeade. 


Haiducii au contenit vorba şi risetele şi au privit spre oaspete, căci în clipa 
aceea toţi făceau mare haz pe seama unui om legat cobză de un butuc. Lui Pavăl 
nu i-a fost greu să recunoască pe falnicul căpitan Stamate, care ajunsese prinsul 
fugarilor: 


— Bine ai venit printre noi, frate Pavăle, se bucură cel dintîi lovită Valahul, 
făcîndu-i loc pe o ladă. Văzu-tu-l-ai pe omul cel mai hulit de băcăoani? Ori te miri 
că mai e în viaţă? Oamenii haiducului Calomfir, care ne-au dat o mină de ajutor, i- 
ar fi făcut de petrecanie, dar avem, după cum ştii, o socoteală cu dînsul şi cu 
stăpiînii lui. 

— Fireşte, trebuie să lămurească minciuna cu straja ucisă. 


— Şi asta, dar şi altele; că ei au avut să lovească nu numai într-un valah 
rătăcit prin Bacău, dar şi în toţi aceia care ostenesc pentru Unire. Punînd mîna pe 
umărul lui Pavăl, loviţă strigă apoi spre cel legat: 


— lată, căpitane, cine va duce scrisoarea cu dorinţele noastre către stăpiînii 
tăi! 

Abia atunci, Stamate îşi înălţă privirile, strimbîndu-şi faţa şi smucind din 
strinsoarea sforilor. 


— Şi dacă n-am s-o scriu? mormăi el. 


— Înseamnă că nu tii la viaţă, îi răspunse valahul, în timp ce zeci de perechi de 
ochi îl săgetară cu priviri de foc pe sameş. 


Simţindu-le arsura, el îşi plecă din nou grumazul! 
— Care vă sînt dorinţele? 


— Mai întîi, începu lovită ţinînd socoteala pe degete, să nu se mai caute 
pricină jandarmilor care te-au părăsit şi să fie lăsaţi slobozi să plece la vetrele lor, 
fiindcă şi-au făcut văleatul la oaste. Al doilea, să se facă strigare prin crainici, în 
tîrg şi prin sate, că fugarii de la gros n-au ucis pe nimeni şi să nu mai fie urmăriţi 
de poteră. Şi al treilea, să lase oamenii în pace ca să chibzuiască despre Unire şi 
să-şi aleagă căpetenii de nădejde la Divan, care să hotărască dacă va fi sau nu 
Unire. Astea sînt dorinţele noastre şi vroim să le afle isprăvnicia şi boierul Şepte- 
Sate chiar astăzi, pînă la prînz. 


— Dar dacă boierul şi ispravnicul n-or să vrea să le asculte? zise Stamate tot 
posomorit. 


— Dacă n-or să vrea, se cheamă că nu mai ţin la viaţa ta. Dar noi tot avem să-i 
facem să vrea într-alt chip. 


Stamate se smuci iar neputincios şi vorbi cu faţa strimbă de ciudă şi durere: 


— Atunci, lăsaţi-mă pe mine să mă duc să le spun tot ce doriţi şi mă jur că... 


— Prea ne crezi proşti, căpitane, îl întrerupse valahul. Mai curînd l-aducem aici 
şi pe ispravnicul tău, ori pe boierul Şepte-Sate, decit să-ţi dăm drumul ţie. Spune 
mai bine: scrii ori nu? 


— Şi dacă, după ce fac scrisoarea, nu-mi daţi drumul? 


— Uite ce e, căpitane! Nu ţi-am făgăduit nimica, dar cînd spunem o vorbă, e 
legămînt. Aşa că lasă-ne pe noi să cumpănim buna credinţă a stăpiînilor tăi. 


Glasul lui lovită se-năsprise şi privirile sale aruncau fulgere spre căpitan, gata 
să-şi piardă răbdarea. Luînd hiîrtia, pana şi sticluţa cu cerneală din mina lui Pavăl, i 
le întinse zicîndu-i iar: 


— Ei, faci scrisoare ori ba? 


— Cum vreţi să scriu dacă îmi sînt mîinile legate! se văicări Stamate, 
tremurînd. 


La semnul valahului, Vasilică îi dezlegă mîinile. Sameşul îşi frecă urmele 
dureroase ale sforilor şi apucă pana ce i se-ntinse o dată cu o scîndură netedă de 
brad. După două zile cu miinile legate, cel dintii gînd al său nu părea să fie acela 
de a purcede la scris, ci mai curînd, după privirile sălbatice, de a fugi. Asemenea 
gînduri nu-l putură stăpîni multă vreme, căci a văzut că picioarele îi erau încă 
legate de butuc şi afară de asta, habar n-avea unde se afla, ori pe unde ar putea 
ieşi de acolo. După un oftat adînc şi cu mîna tremurătoare, Stamate s-a apucat să 
ticluiască scrisoarea la lumina unei făclii ţinută deasupra capului de către valah, 
care îi citea peste umăr rîndurile scrise rar şi lăbărţat: 


„Rog pe înălțimile lor, boierul Socrate şi ispravnicul Paladi, să asculte dorinţele 
fugarilor de la gros...” 


Aci, mîna căpitanului se opri, deşi pana mai avea destulă cerneală, ca şi cînd 
aştepta să i se spună ce mai trebuia să scrie. Şi loviţă îi sări îndată în ajutor, 
ticluindu-i mai departe cuprinsul scrisorii: 


„„„.Care n-au ucis nici o strajă, după cum se poate dovedi cu mărturiile 
jandarmilor aflaţi în libertate. Rog a îndeplini aceste dorinţe fără întirziere, că altfel 
nu voi fi lăsat slobod nici eu, iar înălțimilor voastre n-o să le fie bine. Aducătorul 
scrisorii are să vă spună dorinţele fugarilor, năpăstuiţi pe nedrept”. 


— Aşa. Acum iscăleşte, căpitane, şi pune şi ziua de azi, că trebuie s-o ştii mai 
bine. Este doar hiritismosul? domniei tale. 


Căpitanul oftă şi semnă, cu vădită silă. loviţă luă hirtia şi, după ce o vîntură 
cîteva clipe ca să se zvinte cerneala, o îndoi în patru şi i-o dădu lui Pavăl. Acesta o 
viri în buzunar, ridicîndu-se de pe lădiţă, gata de plecare. 


Legat din nou de miini de către Vasilică şi Gheorghiţă, Stamate mai întrebă 
spre căpetenia fugarilor: 


— Ei, acum pot să ştiu cînd am să fiu slobod? 


— Îndată ce stăpinii tăi s-or învrednici să îndeplinească dorinţele noastre, i-a 
răspuns loviţă, lăsîndu-l în paza foştilor săi supuşi. 


3 Onomastică. 


Însoţit de loviţă, Pavăl apucă pe una din galerii, ajungînd degrabă în faţa unei 
uşi cu drugi groşi de fier. 


— Boierilor Cracte şi Rosetti mai ai ceva să le spui? zise feciorul negustorului 
înainte de a se despărţi. 


— Spune-le din partea noastră, a celor de aici şi a celor mulţi de afară, că cine 
se prinde în Hora Unirii trebuie să joace pînă la capăt. 


— Bine, valahule, am să le spun. Şi după cîteva clipe, Pavăl mai întrebă: Si 
altcuiva? 


— Altcuiva?! 
— Da, n-ai să-i spui nimănui nimica? repetă Pavăl zimbind. 


— Tii, că nătîng mai sînt! zise loviţă bătîndu-se peste frunte. Astăzi este 
hiritismosul unei Ilene Cosinzene. Cum am uitat! Spune-i, frate Pavăle, multă 
sănătate şi doruri multe, multe, de la un haiduc valah. 


— Am să-i spun, c-abia aşteaptă. 


Nu după multă vreme, Pavăl ieşea de la beciurile domneşti, cu un butoiaş golit 
pe umăr, ca un rîndaş paşnic ce se arăta, petrecut cu privirile chiar de pivnicerul 
ce-l scosese din grotele cele întunecoase, pe uşa uriaşă din faţă. 


Dorinţe şi parlamentări 


Pe la prînz, Pavăl intră la isprăvnicie însoţit de cei doi boieri unionişti şi de 
Vasile Rugină. Costache Paladi, care-şi pierduse toată fălnicia de cînd se ştia fără 
sprijinul lui Stamate, i-a primit fără multe nazuri. Apucînd să citească scrisoarea 
adusă, i-a căzut monoclul de la ochi şi iute a intrat într-o odaie de alături, de unde, 
peste cîteva clipe, s-a întors cu trimisul caimacamului, la fel de înspăimîntat şi 
bosumflat. 


Văzînd cele patru căpetenii ale unioniştilor, boierul făcu cîţiva paşi spre ei, 
fluturîndu-şi barba şi le zise cu mîinile ridicate: 


— Ei şi cu asta te poftiţi, musiu? 


— Dacă nu vă este cu supărare, începu Dimitrie Cracte cu multă stăpînire de 
sine, poftim să ne daţi ascultare. Că destul ne-aţi împroşcat cu noroi, strigînd pe la 
toate răspîntiile că noi unioniştii ne-am înhăitat cu tilharii şi cu ucigașii de rînd! 


— Da’ te! Nu este aşa? Nu sînt tîlhari de rînd? N-au răpit pe căpitan şi au uţis 
atiţia zăndari? 


— Ba n-au ucis pe nimeni, excelenţă! interveni Rosetti Teţcanul. Toţi jandarmii 
care au dispărut se află vii şi nevătămaţi, fără numai de unul singur: acela care a 
murit înainte de arminden din cauza bătăilor ce a primit de la supusul excelentei 
voastre, căpitanul Stamate. lar dacă e vorba de dreptate, noi nu cerem altceva 
decît să se deschidă proces public la judecătorie, ca să se ştie cine este vinovat de 
omor şi asuprire. 


— Te proţes? Te omor? Să mă lăsaţi în paţe! sări ca ars boierul, întorcîndu-le 


spatele. 
La o aşa mojicie nici Vasile Rugină nu mai putu să se stăpînească: 


— Măi, fir-ar să fie! la ascultă, boierule, vrai să stai cu noi de vorbă liniştit, ori 
ba? Că şi noi ştim să-ţi arătăm spatele! 


Şepte-Sate întoarse mai întîi o faţă neagră de miînie, cu sclipiri de fulgere în 
ochi, apoi îşi răsuci tot trupul mătăhălos şi se-ndreptă spre morar, călcînd rar şi 
apăsat, de scîrţiiau podelele. Isi găsise omul care să se-nspăimînte. Vasile Rugină 
era singurul dintre cei patru, şi poate din tot tîrgul Bacăului, care putea să se 
măsoare în înălţime cu boierul Şepte-Sate. Medelean şi puţin cocîrjat de umeri, 
morarul a rămas neclintit pe locul lui, cu miinile înfipte în şold şi privindu-l 
obraznic, în faţă, pe boierul furios. Cînd a ajuns la un pas înaintea lui, boierul abia a 
mai putut îngăima: 


— Pezevenghiule! Gazdă de hoţi! De mult trebuia să te vire la gros! 


— Ehei, boierule! rînji morarul. Nu numai pe mine m-ai arunca la gros. Dacă ți- 
ar sta în putere, pe toţi cei din uliţă i-ai viri. Dar n-ai să poţi, oricît de mulţi jan- 
darmi şi căpitani Stamate ai avea. Ei, fir-ar să fie! 


Dimitrie Cracte îi făcu semn lui Rugină să tacă şi începu el mai blind! 


— Aducem la cunoştinţa excelenţei voastre şi a stimatului ispravnic că 
plingerea noastră către Comisiunea internaţională de la Bucureşti a plecat de 
acum o săptămînă prin postelnicul Alecsandri. Şi n-am vrea ca opreliştele ce se 
petrec la Bacău... 


— Oprelişti?! îl întrerupse boierul, revenind în faţa delegaţiei. Ba dimpotrivă, 
musiu! V-am lăsat de v-aţi făcut de cap! Şi după ce mai făcu cîţiva paşi în jurul is- 
pravnicului, zise: Mă rog, te dorinţe aveţi, domniile voastre? Să le auzim! Dar scurt, 
scurt, că n-avem vreme de pierdut! 


De data asta vorbi feciorul lui Mihalache Grigoraş, înfăţişind fără ocolişuri 
condiţiile arătate de loviţă în faţa căpitanului Stamate, în timp ce Şepte-Sate îşi 
răsucea nervos barba neagră, iar ispravnicul se făcea, ori chiar nota cele trei 
puncte expuse de solul fugarilor. 


— Ei, bravos! izbucni boierul, pornind iar să măsoare salonul; am ajuns să ne 
pună condiţii şi copiii! Asta-i culmea! 

— Junele Pavăl Grigoraş a grăit în numele nostru al tuturora, al celor de aici şi 
din uliţă, interveni Teţcanul. Şi nu a cerut nimic în afara legii şi dreptăţii. 

— Să fiţi mulţumiţi că nu vă cerem mai mult! Ei, fir-ar să fie! întări iar Vasile 
Rugină. 

În vremea asta, băcăoanii din uliţă îşi făceau tot mai simțită prezenţa sub 
fereastra isprăvniciei, strigînd miînioşi. 


Rezemat cu o mînă pe biroul său, ispravnicul şedea ca o statuie, zimbind 
parcă mai mult pe dinăuntru, bucuros poate că lumea din uliţă nu părea să aibă 
nimica cu dînsul. ll urmărea tăcut pe mai marele său care nu-şi mai găsea locul. 


În cele din urmă, fierbînd de mînie, boierul se-ndreptă spre uşa pe care 
intrase, aruncînd în urmă vorbele: 


— În definitiv, e treaba isprăvniciei! Să hotărască! 


Rămas singur cu delegaţii unionişti, ispravnicul făcu, în sfîrşit, cîţiva paşi prin 
faţa biroului său, apoi zise: 


— Mda, am luat act, domnilor! Puteţi pleca liniştiţi, că dorinţele vi se vor 
îndeplini întocmai. 


— Altminteri nici nu se putea! se veseli, reţinut, morarul. Dar să nu vă fie cu 
supărare, să ne daţi în scris hotărîrea asta. 


— Aveţi cuvîntul meu! răspunse ispravnicul minios. 


— Ne este de-ajuns, bădie Vasile, interveni Cracte, împăciuitor. De-altfel, astă 
seară avem întrunire publică, la care nădăjduim că vor fi de faţă cetăţenii de frunte 
ai tirgului nostru. 


— Sînt întru totul de acord cu domniile voastre şi voi căuta să fiu după 
aşteptări, zise ispravnicul, de data asta cu blindeţe. 


Neîncrezător, morarul ţinu totuşi să adauge: 


— În caz că domnul ispravnic nu-şi respectă cuvîntul dat, trebuie să ia aminte 
că cetăţenii Bacăului mai au încă un cuvînt de spus. 


Cu toate amenințările auzite, Costache Paladi îşi dădu toată osteneala să pară 
binevoitor, conducînd delegaţia pînă la ieşire. 


Întrunirea 


Adunarea din seara aceea s-a ţinut în casele doctorului Barder. 


Salonul cel mare, în care gazda plănuise să-şi deschidă un sanatoriu pentru 
bolnavii săi, părea neîncăpător pentru invitaţii lui Rosetti Teţcanul. Veniseră mai 
întîi cei cîţiva cărturari ai tirgului, tineri absolvenţi ai Şcolii preparandale de la laşi; 
au intrat apoi, mai cu sfială, fruntaşi ai negustorimii şi ai meşteşugărimii, împinşi 
din spate de tejghetarii şi calfele lor, iar la urmă, lăsîndu-se cam mult aşteptaţi, s- 
au ivit şi cîteva bărbi ale boierilor ruginiţi, privind bănuitori într-o parte şi-n alta. Ar 
fi rămas ei poate pe undeva pe lîngă uşă, ca să poată pleca îndată ce nu le-ar fi 
convenit ceva, dar valul de calfe şi meseriaşi i-a împins spre locurile ce li se 
reţinuseră în faţă. S-au aşezat cuminţi pe scaune, făcîndu-le să troznească din 
încheieturi, sub greutatea trupurilor lor. 


Fel de fel de gînduri sfredeleau capul lătăreţ şi stufos al boierului Răducănache 
Rosetti, în vreme ce nepotul său dădea mina cu „ţăranul zdrenţăros de la Săuceşti” 
şi cu „negriciosul cela de morar”. li era ciudă pe el că-l poftise la întrunire, 
amăgindu-l că are să vină acolo toată protipendada tirgului, şi cînd colo numai 
cîţiva boieri veliţi şi restul: bonjurişti şi calicime. Dar iată că nepotul i-a întrerupt 
gîndurile de o clipă, spunînd: 


— lubiţi cetăţeni ai Bacăului! Acum două sute cincizeci şi şapte de ani, pe 
dealurile de lîngă satul lazu, comuna Petricica, din judeţul nostru, s-au întîlnit oştile 
lui Mihai Viteazul cu oştile moldoveneşti şi au pornit apoi împreună spre Cetatea de 
Scaun a Sucevei, împlinindu-se atunci, în anul 1600, pentru prima dată şi pentru 


scurtă vreme, visul de veacuri al românilor: Unirea! 


Cuviîntarea lui Rosetti Teţcanul a înfierbîntat sala, fiind întreruptă de ropote de 
aplauze şi strigăte entuziaste. 


„Vasăzică de asta m-a poftit bonjuristul, să-i ascult balivernele lui despre 
Unire”, se pomeni vorbind în barbă Răducănache Rosetti, cu fruntea şi pomeţii 
obrajilor vineţi de ciudă. Şi ca să nu-şi facă prea mult venin la inimă, şi-a astupat 
urechile sub işlic, încercînd să aţipească, cu capul plecat pe umăr. Dar ţi-ai găsit: 
strigătele celor din sală îl asurzeau de-a binelea, iar vorbitorii se rinduiau la cuvînt, 
înălţind osanele Unirii. Ba încă balaurul cela de Rugină mai trăncănea şi altele: 


— „Să nu mai fie privilegiuri! striga el ca un apucat, înaintea legii să fie toţi 
deopotrivă: boier, negustor, meşteşugar, ţăran, să fie tot una!” 


Răducănache Rosetti a ţişnit din scaun ca picat cu ceară: 


— Da' bine, morarule, nu-i destul c-am venit aici să te ascult? Voieşti să fii cu 
mine totuna? şi fără a mai aştepta răspuns, a dat să plece, împungind cu barba 
spre oamenii buluciţi în uşa. N-a fost chip să străpungă țesătura deasă de tirgoveţi 
şi a trebuit să se întoarcă pe scaunul lui, aşezindu-se cu spatele la vorbitori. 


— S-a fi miîniet el, boierul Răducănache, a continuat zîimbind Vasile Rugină, 
dar n-aveam ce-i face. Asta-i vrerea norodului şi cu norodul nu te poţi pune 
împotrivă! 


Nimeni din sală — afară de boierii veliti — nu se mai îndoia că la apropiatele 
alegeri pentru deputaţi în Divanul Ad-hoc vor ieşi numai partizanii Unirii. Poate că 
nici ispravnicul Paladi nu se-ndoia de asemenea lucru, dar trebuia să cînte în 
struna boierilor cu mutre plouate, pe care-i călăuzea în grabă spre o uşă dosnică, 
în vreme ce unioniştii, în culmea entuziasmului, îl purtau pe braţe pe loviţă 
Valahul, care se ivise în faţa casei, tocmai la spartul întrunirii. 


Capitolul V 
ÎNCĂ UN PAS SPRE UNIRE 


Şapte contra şapte 


Văzind că la tîrg nu-i pot astimpăra pe unionişti, isprăvnicia a început să 
lucreze cu privighetorii de la sate, întăriţi cu potere de jandarmi. Era, de altminteri, 
vremea, căci începuseră alegerile pentru electorii din cuprinsul judeţului Bacău, 
care, la rîndul lor, urmau să aleagă pe deputaţii Divanului Ad-hoc de la laşi. 


Pînă să prindă de veste căpeteniile unioniştilor, se aleseseră ca deputaţi de 
ţinut mai toţi boierii Sturzeşti, ori partizani de-ai lor. Cu greu au izbutit Rosetti 
Teţcanul şi Dimitrie Cracte să strecoare printre deputaţii ţinutaşi, în afară de ei, 
încă vreo cîţiva unioniști ca alde Ştefan Găburici de la Săuceşti, lon Ababei de la 
Valea lui lon, pe negustorul Mihalache Grigoraş şi pe morarul Vasile Rugină din 
Bacău. Din partea cărturarilor, pe lonaş Lecca, sosit de curînd de la laşi cu veşti de 
la postelnicul Vasile Alecsandri. 


Dar alegerile pentru Divanul Ad-hoc au fost stabilite pe neaşteptate pentru 
jumătatea lunii iunie. La colegiul din Bacău canditatul lonaş Lecca, susţinut de 
unionişti, şi beizadea Grigore Sturza, omul marilor boieri, s-a votat de mai multe 
ori. 


După fiecare votare, beizadea Grigore Sturza se aşeza pe un jilţ, pe aproape 
de urnă şi privea zimbitor către alegători, pieptănîndu-şi barba cu degetele. lar cu 
gîndul zbura la laşi, unde se şi vedea deputat în Divan şi pe urmă — de ce nu? — 
poate chiar Domn al Moldovei! Cînd a auzit rezultatul primului scrutin, a înghiţit în 
sec, bulbucîndu-şi ochii spre alegătorii pe care îi bănuia contra lui. 


— Şapte contra şapte? Nu e cu putinţă, oameni buni! Socot c-aţi greşit. Să mai 
votăm odată! 


S-a trecut la a doua votare care a avut acelaş rezultat. Beizadeaua s-a adresat 
cu acelaş glas uns cu miere către unionişti: 


—  Înţelegeţi, oameni bum, că eu nu am nimica împotriva tînărului ista 
băcăuan, pe care îl susţineţi şi nici împotriva unirii Moldovei cu Valahia. Dar acolo, 
în Divan, trebuie să meargă un boier de frunte, care o mai fost şi cunoaşte 
treburile divăniceşti. 


— O fi, boierule, că prea spui cu foc! i-a răspuns Rugină. Da' eu zic să mai 
meargă în Divan şi unul care n-a mai fost. 


— Di ce te superi, măi morarule, măi? Că eu nu ţi-am făcut nimică. Ba, 
dimpotrivă, cu locul dintre viroage, ştii bine, ţi-am dat cîştig de cauză la proces, cu 
toate că... 


— Lasă boierule, că nu eşti domnia ta omul care să te dai păgubaş, îl 


întrerupse morarul. Că m-ai purtat pe la judecată un an de zile şi dacă am cîştigat, 
a fost pe dreptate, măcar că domnia ta mai umbli cu vorbe că tot ai să-mi iei locul 
acela. Eu îţi spun răspicat: să-ţi pui pofta-n cui şi cu locul meu şi cu deputăţia! Că 
noi, aiştea care ne vezi, nu te votăm. Ei, fir-ar să fie! 


Văziînd că n-o scoate la capăt cu zurbagiul de morar, beizadeaua îi întoarse 
spatele, grăind către Rosetti Teţcanul, mai în şoapta: 


— Gîndeşti-ti bini, Teţcanule, ci faci! Măcar acum în ultimul ceas. Că tot n-o să 
izbutiţi să trimiteţi deputatul vostru în Divan. Să nu-ţi pară rău la urmă. 


— Mai bine să-mi pară rău că n-am votat pe „duşmanii ţării”, decît să-mi pară 
bine c-am fost alături de nişte „cruzi vinzători”?, i-a răspuns tînărul boier cu 
zimbetul pe buze. 


— Vai! Vai! Vai! Cum v-o sucit gîndurile ficiorul cela bonjurist al vornicului 
Alecsandri! se tinguia beizadeaua, trecînd mai departe la celălalt bonjurist. Şi tu 
Dumitrache, vecine, nu cred să fi uitat că tătîne-tău s-o pricopsit cu moşia de la 
Săuceşti, pe care ai moştenit-o, în vremea luminatului domnitor Mihalache Sturza. 
Vezi dar că datoria domniei tale... 


— Îmi cunosc datoria! l-a întrerupt scurt şi Dimitrie Cracte. Să trecem mai bine 
la a treia votare. Poate că vreunul din domniile voastre se va răzgîndi, amintindu-şi 
de datoria ce o au faţă de Moldova. 


Rostite cu multă însufleţire, cuvintele lui Cracte au făcut să tresară bărbile 
evgheniţilor, privindu-se cu spaimă unul pe altul. Dintre aceştia, Răducănache 
Rosetti întîrziase la vorbă cu nepotul său, în apropierea unioniştilor. Dar cînd a 
simţit aţintite asupra sa şase perechi de ochi holbaţi, a ţopăit iute spre grupul 
bărboşilor. 


Şi s-a trecut la a treia votare, în timpul căreia beizadeaua a cîntărit din nou 
sorții alegerii sale. Cu Vasile Rugină şi cu cei doi tineri boieri se dumirise. Se gindea 
acum la ceilalţi. De cărturarul lonaş Lecca nu era chip să se apropie. Il ştia apucat 
într-o parte ca şi pe bonjuristul de frate-său, Enache Lecca, cel care îşi arătase 
coarnele liberale în vremea revoluţiei. Nici cu lon Ababei nu s-ar fi putut înţelege: 
aista îi răspunde numai în pilde şi parabole, ca Nastratin Hogea. Mai rămînea 
negustorul Mihalache Grigoraş şi ţăranul de la Săuceşti. Cu negustorul s-ar putea 
încerca: e om paşnic şi supus, dar el se află acolo prin voinţa feciorului său, Pavăl, 
care s-a dat cu zurbagiii. Şi mai curînd şi-ar rupe mina decit să se întoarcă acasă 
cu vestea că a ieşit în alegeri un deputat antiunionist. De altfel îi auzea parcă şi 
glasul afară, în uliţă, unde gloata se foieşte de azi dimineaţă. Cu toate acestea, 
boierul avea credinţa că cu negustorul s-ar putea încerca ceva, ca să-l tragă de 
partea lui. Şi dacă n-o să meargă cu negustorul, are să încerce cu ţăranul. Că 
doară e un răzeş care are pămîntul hat în hat cu moşia lui. Răzeş — vorba vine — 
că nu mai stăpineşte nici un sfert din pămîntul ce l-a avut. 


Şi după a treia votare tot şapte voturi contra şapte... 


S-a ridicat atunci de la locul lui, din spatele unei mese pe care erau aşezate 
urna şi o cruce mare, boierul Şepte-Sate, prezidentul comisiunii de alegeri, 
întrebînd îngrijorat: 


— Te facem, domnilor? Trebuie să hotăriţi odată! Măria sa caimacamul 

aşteaptă... Pe cine anonsăm ales? 
— Pe amindoi, dacă nu e cu putinţă altfel, răspunse Teţcanul. 


— Asta nu se poate! se-ncruntă prezidentul. Numai un deputat avem poruncă 
să trimitem în Divan, din tîrgul Bacăului. Numai unul! 


— Şi acela aţi vrea să fie contra Unirii, se viri în vorbă Rugină, cum îi era 
obiceiul. 


— Asta nu se ştie! zise beizadeaua. 


— Ba se ştie! mai cuteză morarul. Că domnia ta nu eşti cu gîndul la Unire, ci 
mai curînd la Domnie. 


Ca să nu-l înfrunte pe morar, prezidentul reveni la întrebarea dintii: 
— Te faţem, domnilor? Te fatem? Hotăriţi odată! 
După o scurtă tăcere, beizadeaua vorbi din nou cu glas îndulcit: 


— Eu zic să mai vorbim o dată. Dar nu acu, ci mai tirziu, astăseară, după ce 
ne-om hrăni cu ceva, că sîntem lihniţi de foame. Poate că pe stomacul plin o să fim 
mai înţelepţi. 


N-a fost nimeni împotrivă. S-au înţeles ca la ceasurile unsprezece din noapte 
să voteze a patra oara. 


— Dar să vină toată lumea la ceasul stabilit! adaugă grijuliu candidatul 
boierilor veliţi, privind cu subînţelesuri către prezident. 


— Nici o grijă, boierule! Nu te lăsăm noi la o aşa mare nevoie, îi răspunse 
Vasile Rugină, ieşind împreună cu Găburici şi negustorul. 


Cine sapă groapa altuia... 


Cînd alegătorii au ieşit de la judecătorie, se-nserase de-a binelea. Unioniştii, 
care aşteptaseră în uliţă, au izbucnit în urale, înconjurindu-i cu dragoste pe 
delegaţii lor. Aflind de rezultatul nedecis erau gata să se repeadă spre grupul 
boierilor Sturzeşti, dacă nu intervenea Rosetti Teţcanul: 


— Aveţi răbdare, fraţilor! Alegerile nu s-au terminat. Pînă la urmă tot noi o să 
biruim! 


Domoliţi de cuvîntul Teţcanului, tîrgoveţii se-mprăştiară grupuri-grupuri pe 
ulite, discutînd cu aprindere. 


În dreptul crişmei lui Sandu Bacalu, Ştefan Găburici s-a despărţit de jupin 
Mihalache şi feciorul său. În crişmă trebuia să-l găsească pe loviţă Valahul, cum 
avuseseră înţelegere de dimineaţă. Nu era acolo. Se aşeză să-l aştepte. Mai erau 
destui cheflii la ora aceea, stînd la mese, cu ulcelele de vin dinainte şi pălăvrăgind 
gălăgioşi. Nici nu băgaseră de seamă intrarea ţăranului cu cocarda tricoloră pe 


piept. 
A cerut şi el o ulcică de vin, nădăjduind că între timp va sosi şi valahul. Dar 
băietanul care i-a adus ulcica i-a şoptit tainic: 


— Omul ce-l cauţi, bădie, a fost şi a plecat. 

— De unde ştii tu pe cine caut eu? îl întrebă, prudent, ţăranul. 

— Mi-o spus chiar el. Şi cine nu-l cunoaşte acum pe loviţă Valahul? 
— Cînd o fost pe aici? 

— Să fie vreun ceas. Dar o spus că se-ntoarce. 


Găburici a băut şi s-a răcorit, apoi a căzut pe gînduri. Încerca mai ales să 
ghicească unde ar putea fi valahul. 


— loviţă Valahul e în primejdie!... Te aşteaptă în vale, la capătul podului 
dinspre Arămeşti... 


Mai întîi, lui Găburici i s-a părut că e un gînd de-al lui răzleţ, dar în clipa 
următoare întoarse capul spre ferestruica din spatele lui şi o văzu închizîindu-se, 
fără să fi aflat cine-i şoptise. Privi apoi prin crişmă: cîțiva chefiii, care mai 
rămăseseră la masa de lîngă uşă, îşi vedeau înainte de taifasul lor, iar calfele 
stringeau talerele şi ulcelele de pe celelalte mese. Doar crişmarul lipsea de la tej- 
ghea, numai pentru cîteva clipe însă, fiindcă s-a ivit de-odată din spatele tejghelei. 


„N-o fi fost chiar el cel care mi-a şoptit prin ferestruică?” se gindea răzeşul cu 
mare mirare. Fără să mai întrebe ceva, a plătit şi a ieşit. Afară, întunericul nopţii îl 
învălui ca un nor negru şi rece. Stătu cîteva clipe pînă desluşi luminiţele prăvăliilor 
şi caselor de pe Uliţa Ţigănimii, care ducea către apa Bistriţei, pînă la podul 
Călugărilor. 


Rareori se abătea vreun tirgoveţ prin mahalaua aceasta după căderea nopţii. 
lar ţăranii de la Arămeşti şi din alte sate de peste Bistriţa, care întîrziau pe la tirg, 
nu se încumetau să treacă podul decit în grupuri şi totdeauna pregătiţi să se apere 
de atacurile neaşteptate ale bandelor de ţigani. Dar Găburici n-avea vreme de stat 
în cumpănă. Prietenul său se afla în primejdie şi aştepta poate ajutorul lui fără 
întârziere. De aceea, după ce se obişnui cu întunericul, o apucă grăbit pe uliţă, 
stringind bine pe sub suman măciuca lui scurtă şi noduroasă de corn. 


Cit a trecut pe lîngă dughenele şi prăvăliile cu ochiuri de geam luminate, a 
mers fără teamă. De îndată însă ce au început să se înşire cocioabele şi bordeiele 
țiganilor, şi-a ascuţit privirile şi auzul, mergînd pe mijlocul uliţei, cu pas grăbit. 
Chipuri lăieţe şi înfricoşătoare se vedeau moţăind prin crăpaturile uşilor ori prin 
ochiurile din băşică de porc, la lumina slabă a vreunui opaiţ, ori în jurul focului de 
pe vatra. 


Înainte de a ajunge la podeţul de peste piîriu, Găburici s-a simţit deodată 
cuprins tocmai de mîna în care ţinea măciuca, dar nu cu duşmănie, trăgindu-l spre 
un zaplaz înalt, unde auzi glasul şoptit al lui loviţă: 


— Stai liniştit, bădie Ştefane, să vezi ce-o să se-ntîmple acum! 


Simţind alături braţul vînjos al valahului, ţăranul se făcu una cu zaplazul, 
privind înainte, spre podeţul pe sub care se auzea clipocind apa pirîului. N-a trecut 
multa vreme şi o mogildeaţă se ivi pe uliţă, venind tiptil dinspre tîrg. Ajungînd la 
podeţ, s-a oprit ca şi cînd ar fi vrut să scruteze întunericul înainte, către păduricea 
din vale. Şi tot orbecăind aşa, numai iată că ies de sub podeţ, ori cine ştie de unde, 
vreo patru, cinci vlăjgani, care aruncă o pocladă pe capul mogildeţei şi încep a-i 
căra la ciomege pe spinare şi pe unde nimereau. Doborit în ştoalnă, sub ploaia 


loviturilor, nu era greu de desluşit glasul lui Stamate, ţipînd de mama focului: 


— Staţi, măii!... Daţi-mi drumul!... Lăsăţi-mă, baragladinilor!... Nu mai daţi!... 
Eu sînt!... Nu sînt eu acela! Staţi!... 


Pînă să-l înţeleagă şi să-l recunoască, năimiţii” şi-au dus treaba pînă la capăt. 
— Ei, ai văzut? l-a ghiontit valahul pe Găburici, sub zaplaz. 

— Văzut! zise ţăranul, zimbind pe întuneric, dar cu pielea zburlită pe dînsul. 
— Socot c-ai înţeles pentru cine era pregătită buşeala aceea. 

— Am înţeles eu, dar... 


— Dar nu pricepi, nu-i aşa? Am să te lămuresc eu pe drum. Să ne întoarcem 
degrabă la crişmă. Boierii sînt acolo, într-o odaie. Aşteaptă veste de la căpitan şi 
cine ştie ce mai pun la cale. Mergem tot pe hudiţa pe care am venit eu. E mai de-a 
dreptul. Fuguţa, bădie Ştefane! 


La crişmă, cei din urmă cheflii plecau şi băiatul de prăvălie se pregătea să 
stringă obloanele. 

— Dumneata, bădie Ştefane, intri în crişmă şi te aşezi la masa unde ai mai 
stat, dar cu faţa spre fereastra odăii din fund şi aştepţi. Eu am să veghez, de afară. 
Să n-ai nici o grijă. O să vedem ce o să se mai întîmple, spuse loviţă cu gîndul la 
cea mai bună rînduială. 

Zis şi făcut. 

Cînd l-a văzut în prăvălie pe ţăran, crismarul a făcut ochii mari: 

— Ce-i cu tine, Găburiciule? Parcă plecaseşi? 

— Mda, plecasem, dar am uitat să-mi beau ulcica cu vin, zise răzeşul, vorbind 
într-o parte. Că doară ţi-am plătit-o toată şi n-o băusem nici jumătate. 


— Păi, ulcica aceea n-o mai fi, c-a strîns-o băiatul. Dar dacă vrei, îţi aduc alta. 
Numai s-o bei repegior, că trebuie să închid. Pendula mea din odaie a bătut de 
mult, zece ceasuri. 


— Şi eu mă grăbesc, dar iaca, m-o pălit şi foamea. Poate îmi dai şi ceva să 
mănînc. 

— Nu am decit brînză şi ceapă verde, dacă pofteşti. 

— Bună şi aceea. Nu e timpul să fac nazuri. 


Crîşmarul trecu de după tejghea, de unde pieri pe o uşă. Găburici s-a aşezat la 
masa din fund. Băiatul i-a adus ulcica de vin şi talerul cu porţia de brînză şi ceapa 
verde şi cînd să vire în gură prima îmbucătură, auzi paşi grei apropiindu-se. 
Întorcînd privirile, văzu lîngă el burdazanul înfăşurat în antereu verde al beizadelei 
Grigore Sturza, iar mai departe, lingă tejghea, se ivi iarăşi mutra asudată a 
crişmarului. Găburici s-a dumirit îndată de unde venea boierul, dar şi-a văzut de 
mîncare. 


— Ci faci aici, Ştefanache taică? i-a zis boierul, cu glasul său muiat în miere. 
— Ce să fac, boierule? laca îmbuc şi eu ceva, că vorba 'neatale, mi-i lehamite 


> Oameni plătiţi pentru anumite servicii. 


de atita votare, răspunse ţăranul. 


— Apoi vezi, dacă vă încăpăţinaţi? Nu înţăleg di ce ţineţi voi la bonjuristul cela 
di lonaş Lecca. Că nici măcar nu-i ceva di capul lui. 


— N-o fi, boierule, dar noi ştim ce vrea. Şi vrerea lui e şi a noastră. 


— Ei, lasă, lasă! Că şi eu ştiu care vi-i vrerea, zise beizadeaua aşezindu-se pe 
un scaun de cealaltă parte a mesei. Tiii! Dar ce măniînci acolo, măi Găburiciule? 
Brîinză cu ceapă?! 


— D-apoi cum, cucoane! Asta-i mîncare boierească! Măcar că noi, ţăranii, ne 
împuţim gura cu ceapă, iar brinza o mănîncă boierii. 


— Dă-o încolo di ceapă, măi Ştefanache, măi! la adu-ne, Bacalule, nişte 
friptură di giscă la tavă, că doară nu-s alegeri în toate zilele. Vorba ceea: „dacă e 
pricină de frăţie, să facem frăţie!” Şi boierul făcu semn către crişmar, care se şi 
înfiinţă cu friptura, de parcă ar fi avut-o pregătită după tejghea. 


Dar răzeşul îl refuză scurt: 

— Nu te osteni, cucoane, că eu tot brinza cu ceapă mănînc. 
— Di ce, măi Ştefanache? Nu-ţi place friptura di gisci? 

— Ba nu, frăţia cu boierii nu-mi place. 


Şi Găburici se trase mai spre colţul mesei, ferindu-se de tava cu friptură de 
giscă aburindă şi îmbietoare. 


Boierul înghiţi în sec, dar nu se dădu bătut. Cobori numai glasul şi se plecă mai 
mult peste masă, suflîndu-i în talerul cu brînză, ca să n-audă crişmarul: 


— Prost eşti, măi Ştefanache, măi! Ci ti viri tu în treburi d-aistea politiceşti! 
Cînd ai putea să trăieşti liniştit în sat la tine, în Săuceşti! Ce-ţi trebuie? Pămînt? Iti 
dau eu cit vrai! Să ai mai mult decit ai moştenit tu de la taică-tu! Unde ti-ar place? 
Sus pe coastă, lîngă Frăsinet, ori în vatra satului, lîngă cele două falce ale tale? 


— Degeaba, boierule! Cum nu-mi place gisca asta friptă a dumitale, tot aşa 
nu-mi trebuie nici pămîntul ce mi-l dăruieşti acum! zise Găburici stăpinit, troznind 
în dinţi un căpătii de ceapă. 


— Di ce, măi? Tu nu ti zbaţi pentru avere?... Pentru ce ti zbaţi? Ce o să-ți 
aducă ţie Unirea? se burzului boierul. 


— Eu nu mă zbat pentru avere, boierule! Eu mă zbat ca să nu mai fie oprelişte 
şi asuprire. Şi poate că Unirea are să ne aducă şi o bucurie ca asta, dacă nu s-or 
amesteca şi acolo boierii cei mari ca dumneata, îi răspunse ţăranul semet. 


Beizadeaua simţi un alt nod în git. Cum îi mai venea să-l ia la palme pe 
ţărănoiul ista obraznic, dar îşi stăpini miînia, pieptanîndu-şi barba cu degetele 
inelate ale dreptei, în vreme ce cu stînga scoase o pungă de piele de la briu şi i-o 
puse ţăranului pe masă, lîngă talerul cu brînză şi ceapă, grăindu-i: 

— Uite ce e, Gaburiciule, ştiu că eşti om nevoiaş. la di colea punga aiasta cu 
galbeni şi nu mai veni astăseară la votare. Şi să ştii, aiasta-i pe lîngă pămîntul ce-ai 
să primeşti negreşit. 

Ştefan Găburici dădu pe git restul de vin din ulcică şi ridicîndu-se îi zise 
boierului peste masă, cu mustăţile zburlite: 


— la-ţi banii, boierule! Că nu-mi vind eu cugetul, să ştii! 


În clipa aceea a intrat pe uşă şi lovită. La vederea lui, beizadeaua ascunse 
repede punga în buzunarele antereului şi din cîţiva paşi ajunse lîngă Bacalu, 
dincolo de tejghea, strigind ca un smintit: 


— Săi, crişmare, c-aiştea vor să mă jăfuiască! 


— Nu te teme, boierule, că noi n-avem trebuinţă de galbenii dumitale, îi spuse 
valahul. lar dacă e cineva aici care vrea să jefuiască apoi acela eşti tocmai domnia 
ta. C-ai vrut mai întîi să iei viaţa creştinului ăsta, iar acum ai cutezat să-l jefuieşti 
de cinste. Dar să ştii că n-ai avut noroc. Slujitorul dumitale, căpitanul Stamate, a 
căzut singur în capcană. 


— Ce căpitan? Ce capcană? se burzului boierul, tremurîndu-şi barba răvăşită. 


— Apoi cum nu ştii nimica, nimica să se aleagă, adăugă răzeşul. Şi amu să 
mergem la votare, valahule, c-am auzit pendula crişmarului bătând trei sferturi 
după ceasuirile zece. Beizadeaua rămase o clipă zăpăcit, privind după cei doi, şi 
apoi o zbughi şi el pe uşă, răsturnînd scaunele dinaintea lui cu poalele desfăcute 
ale antereului. 


— Dar cu gisca cum rămîne, cucoane? Nu mi-o plăteşti? strigă crişmarul după 
el. 


— Dă-o dracului di giscá! Nu mi-o folosit la nimică! răspunse boierul închizînd 
uşa. 


ileana Coculeana 


De ziua sfinţilor Petru şi Pavel, în casa negustorului Mihalache Grigoraş era în 
fiecare an mare chiloman de cînd veniseră pe lume cei doi copii ai săi, Pavăl şi 
lleana-Coculeana. 


Sărbătoarea era aşteptată acum cu şi mai multă nerăbdare de cei doi tineri, 
findcă Pavăl, pe lîngă hiritismosul numelui, împlinea şi virsta de douăzeci şi unu de 
ani, iar lleana-Coculeana avea dreptul să se laude cu optsprezece primăveri. 


De cum se luminase de ziuă, Coculeana pusese toată casa în fierbere. Pe 
Pavăl îl însărcinase cu poftirea musafirilor, pe jupîn Mihalache îl oprise să mai 
deschidă prăvălia, măcar că în tîrg era mare iarmaroc, iar dinsa şi coana 
Marghioliţa, ajutate de o slujnică, aveau treburi pînă peste cap, în casă ori pe la 
bucătărie. 


Toate au mers cum au mers, dar cînd a fost să-şi aleagă rochia cu care avea 
să se-mbrace, ori să-şi rinduiască într-un fel părul bogat, mult a mai avut de furcă 
Coculeana. Căci la optsprezece ani nu-i lucru uşor pentru o fată să se hotărască ce 
rochie să-mbrace şi cum să-şi pieptene părul, ca să placă unei anumite persoane. 


S-apropia prînzul, şi Coculeana îmbrăcase trei rochii, dar nu părea mulţumită 
de nici una. Părul negru, cu sclipiri roşietice, şi-l purtase mai întîi revărsat pe 
umeri, în unduiri dese, apoi strîns într-un coc mare, prins cu spelci, iar în cele din 
urmă şi-l împletise în două cozi late, care-i atirnau în faţă, făcîndu-şi mereu de 


lucru cu virfurile lor. 


De fiecare dată o întrebase pe coana Marghioliţa, care-şi făcea drum prin 
odaia ei: 


— Ce zici, mamaie, îmi şade bine? 
Şi mamă-sa, după ce ofta, ori îşi ştergea o lacrimă, îi răspundea cam aşa: 
— Eşti un îngeraş, fata mamei. Oricum te-ai găti tot îţi şade bine. 


l-ar fi spus ea, coana Marghioliţa, mai multe, văzînd-o aşa frămiîntată, dar 
făcea ce făcea prin casă şi pleca iar după alte treburi pe la bucătărie. In schimb 
Pavăl, care pretindea că şi-a dus la capăt misia lui, o necăjea de cite ori trecea prin 
casă: 


— Tiii! Ce mai coc! Parcă ar fi turnul lui Ştefan cel Mare de la Piatra! 
Sau cînd o găsea într-o rochie de ştofă şi prea închisă la git: 


— Vai de mine şi de mine! Lumea se sufocă şi tu te pregăteşti ca pentru 
carnaval! 


Ce mai încolo şi-ncoace, Pavăl era un uricios! De aceea Coculeana nici nu-i 
răspundea, dar îşi pieptăna din nou părul şi-şi căuta altă rochie. 

Numai jupîn Mihalache nu-i călca prin odaie. Îl auzea pe dincolo, prin celelalte 
odăi, tuşind şi căutînd ceva, şi-şi vedea apoi de treburile lui pe afară. 


Dar, vorba ceea, de ce ţi-e teamă tot nu poţi scăpa. Numai ce a deschis uşa şi 
tataia parcă aştepta acolo, pe canapea, neîndrăznind să intre în odaia fetei, unde o 
auzea cîntînd, suspinînd, pufnind şi iar cîntînd. De spaimă, fata a vrut să se 
retragă, dar jupîn Mihalache a prins-o de mina şi a oprit-o în dormitor, grăindu-i: 


— Coculeana tatii, nu vrei să stăm puţin de vorbă amîndoi? 


— Ba da, tataie, dar am atita treabă! Şi iaca, acuşi trebuie să pice musafirii! 
încercă fata să scape de aşa discuţie. 


— Lasă că mai este vreme pînă ce or veni musafirii! Şi apoi, n-avem mult de 
vorbit, adaose tatăl. 


— Bine, tataie! Să vorbim, dacă spui matale! Dar eu nu-nţeleg ce am putea 
vorbi? mai încercă Coculeana, ţuguind buzele a supărare prefăcută. 


— Uite ce e, fata tatii, începu jupin Mihalache; tu zici că nu avem nimica de 
vorbit, dar zilele acestea ai împlinit optsprezece ani şi... 


— Şi ce-i cu asta, tataie? 


— N-ar fi nimica, dacă ai fi fata cuminte şi liniştită de mai înainte. Dar, de 
cîtăva vreme, ba eşti veselă, ba eşti tristă. Te zbuciumi într-una, parcă te frămiînta 
ceva... 


— Bine, tataie, dar ai spus singur că am optspezece ani! N-am dreptul să fiu 
veselă sau tristă? se bosumflă Coculeana, alintindu-se. 


— Nu-i chiar aşa cum spui tu, Coculeana tatii. Nu poţi să fii veselă, ori tristă, 
fără temei. Mă tem că s-a petrecut ceva în inimioara ta. 


— Păi vezi, tataie, că ştii? 


Jupîn Mihalache tresări, cu gura deschisă şi cu bărbuţa-i roşie, atîrnînd strîmb, 
ca un vînător ce se trezeşte în faţa vinatului fără armă. Mormăi: 


— Vezi că eu... eu nu ştiu sigur... Bănuiesc numai. 


— Păi şi eu tot... bănuiesc numai... şi cînd am să fiu sigură am să-ţi spun, 
tataie! zise Coculeana, rizînd şi îmbrăţişîindu-l. 


— Aşa?! Atunci e bine, fata tatii! 


Şi jupîn Mihalache rămase mofluz şi zăpăcit pe sofa, pierzînd şirul întrebărilor 
ce mai avea de pus, în vreme ce Coculeana se ridicase şi trecuse iute în odaia ei. 


După ceasurile douăsprezece au venit cei dintii musafiri: nişte fete şi băieţi, 
feciori de negustori, prieteni de-ai lui Pavăl şi ai Coculenei. l-a primit Pavăl, fiindcă 
lleana încă se mai necăjea cu nişte zulufi pe frunte, după ce cozile şi le răsucise 
melc deasupra urechilor şi îmbrăcase o rochie albă, subţire, de mătase 
chinezească. Văzind-o, Pavăl s-a minunat: 


— Ei, aşa mai zic şi eu că eşti o adevărată Ileana Cosînzeană! Acum poate să 
vină şi Făt-Frumos! 


Dar Făt-Frumos nu prea se grăbea să vină. Se lăsa aşteptat. Coculeana i-a 
văzut apoi intrînd pe poartă pe toţi ceilalţi: pe lancu Gheorghiu Budu cu lăuta într-o 
mînă, însoţit de un cobzar bătrîn, pe Ştefan Găburici din Săuceşti, cu fecioru-său 
Gheorghiţă, apoi cîţiva negustori vecini, cu nevestele şi doi tineri boieri unionişti. 
Numai loviţă Valahul şi Vasile Rugină nu se mai iveau. Şi cît ar mai fi vrut Cocu- 
leana ca cel dintîi musafir să fi fost loviţă Valahul! l-ar fi ieşit chiar dinsa în cale, l- 
ar fi luat de mină şi ar fi ocolit împreună, numai ei doi, grădina cu flori. Ori s-ar fi 
aşezat pe banca singuratică de la marginea grădinii, unde a stat atitea seri 
singură, aşteptindu-l din depărtări. 


Pe cînd îşi făcea asemenea închipuiri, iată că uşa de la odaia ei s-a dat de 
perete şi Pavăl s-a ivit ca o furtună: 


— Hai, surată Ileana Cosînzeană, c-au sosit toţi mosafirii. 

— Chiar toţi? a îngăimat ea, speriată, lăsîndu-se moale pe un jilţ. 

— Da, toţi! Numai Teţcanul şi Dimitrie Cracte au trimis vorbă c-or să vină 
oleacă mai tîrziu. 

— O venit şi?... mai încercă surioara să-ntrebe, fără să termine vorba, gituită 
de fiori. 

— Da, o venit şi Făt-Frumos, călare pe un cal pag! 

— Nu zău, Pavăl, o venit? 

— Cînd îţi spun! Vino să-l vezi, că şi dînsul arde de nerăbdare să te vadă! 


Şi nebunul, uriciosul, zănaticul de Pavăl a apucat-o de o mîna, cum ar fi luat o 
păsărică de o aripă, zburînd cu dînsa prin uşile deschise, prin ogradă, pînă la 
chioşcul din grădină. Acolo, într-adevăr, părea să fi venit toţi musafirii, chiar şi 
mulţi neaşteptaţi, de vreme ce printre ei se află loviţă Valahul, gătit în haine noi, 
jumătate ţărăneşti, jumătate de tîrg. 


— Sînt optsprezece bujori albi şi curaţi cum ţi-s anii şi inima matale, duducuţă 
Ileana Cosînzeană, şi numai unul roşu, sîngerat de inima mea, zise Valahul, 


întinzîndu-i un braţ de bujori. 
lar hitrul de Vasile Rugină, de alături, a adăugat, mai mult către musafiri: 


— Mi-o făcut harcea-parcea grădina cu flori din faţa morii alegîndu-i pe cei mai 
ochioşi, zicînd că pe dinsa n-o întrece nici unul din frumuseţe şi mireasmă. 


Coculeana n-a auzit decît vorbele dulci ale valahului şi-ncă nici pe acelea pînă 
la capăt, căci s-a pomenit luată parca de un virtej, în mijlocul căruia se aflau numai 
ei doi. S-a trezit tirziu, aşezată la masă, între Pavăl şi Gheorghiţă, măcar că loviţă 
ar fi vrut s-o ştie lingă el, dar Vasile Rugină a sărit cu gura lui mare de alături: 


— Mai pune-ţi pofta-n cui, valahule! Ori ţi s-a urit să stai colea între doi tîlhari 
ca mine şi Ştefan Găburici? 


lovită n-a mai avut ce face. A rămas acolo, mulţumindu-se că o are în faţă pe 
Coculeana. 


Petrecere neterminată 


Petrecerea s-a pornit cu rachiu de tescovină îndulcit cu candel ars, turnat în 
ceşti de lut chiar de jupîn Mihalache, apoi cu gustări felurite, pregătite cu multe 
mirodenii de mina coanei Marghioliţa. Snoavele şi anecdotele, povestite după 
priceperea fiecăruia, făceau înconjurul mesei. lar cîntecele vesele din cobză şi 
lăută, însoţite nu numai de glasul duios al lui lancu Budu, ci şi de al celorlalţi 
meseni, răsunau în chioşcul din grădină pe măsură ce rachiul atingea coardele 
simţitoare. 


Avînd în dreapta pe cobzar şi cu stînga petrecută după gitul lui loviţă, Vasile 
Rugină era tartorul petrecerii. Că nici la asemenea lucruri nu se afla nimeni în 
tîrgul Bacăului care să-l întreacă. Vocea lui puternică de egumen acoperea glasul 
tremurat al lui lancu Budu, cîntînd melodia aflată pe buzele tuturora: 


„Sună, sună 

Și răsuna! 

Sună pietricica-n vale, 
Puica mă plinge cu jale...” 


Şi îndată o schimba, făcînd cu ochiul spre valah: 


„Trandafir de la Moldova, 
Te-aş iubi, dar nu ştiu vorba! 
Trandafir de la Bacău, 

Vină să te iubesc eul...” 


Dacă ostenea cu cîntecelc, se lua cu şuguielile, cu înţepăturile, îndreptate tot 
spre valah, că el îi era mai drag: 


— Tu de ce nu cînţi? îi zicea el. 
— Nu mă pricep să cînt, bădie Vasile. 


— Păi atunci, ce fel de haiduc eşti tu, măi? La cîntat nu te pricepi, să bei nu te 
pricepi şi, după cît se pare, nici să mănînci. In schimb, prea te uiţi galeş peste 
Milcov, colea... 


— la, nu-l mai necăji, morarule, că-i destul de cătrănit, nelăsîndu-l să şadă 
lîngă aleasa inimii lui, sări în ajutorul valahului Ştefan Găburici. 


— Ba, să-mi fie cu iertare, că deocamdată ne veselim la o petrecere pentru 
hiritismosul lui Pavăl. Pe urmă, om vedea noi ce-a mai hi. Şi ca să ajungă lîngă un 
boboc de fată ca lleana-Coculeana, trebuie să soarbă atită vin şi răchie, măcar cîtă 
apă-i pe Milcov. 


— Dacă-i aşa, n-are decit s-aştepte un an de secetă, că atunci nu-i cine ştie ce 
de el, adăugă Pavăl. 


— Cu toate acestea, sări lancu Budu de la locul lui, pîrîul ista ţine despărțite 
una de alta, două ţări surori, două fiinţe ale aceleiaşi mume îndurerate, adăugă el 
cu gîndul la necazurile lor. 


Tocmai cînd lancu Budu se pregătea să-ndemne mesenii la cîntare, iată că 
sosesc şi cuconii Rosetti Teţcanul şi Dimitrie Cracte. Jupîn Mihalache le ieşise întru 
întimpinare, cu multe plecăciuni, poftindu-i să ia loc la masa din chioşc, pe două 
jilţuri rămase goale de la început. 


— Răbdare, frate lancule, răbdare, spuse Teţcanul, aşezindu-se după ce se 
înclină în faţa tuturor. Poate că nu-i departe ziua cînd vom întinde hora noastră cea 
frăţească, după cum ti-i vrerea şi spune şi cîntecul. 


— D-apoi nu ştim cîtă apă a mai curge pe Milcovul ăsta blestemat, coane 
Costache, zise Rugină, dar vinul ştiu că are să curgă girlă astăzi din damigenele lui 
jupîn Mihalache. Că doar un singur flăcău are şi îl cheamă Pavăl, bată-l norocul să-l 
bată! 


— Să trăiască întru mulţi ani! îi urară cei doi boieri, ridicînd paharele degrabă 
umplute de gazdă. 


Morarul continuă apoi cu chef: 


— Doar o lleană-Coculeană are coana Marghioliţa, care lleana a primit azi 
optsprezece bujori albi şi numai unul ros, de la cineva ce-i este drag. 


— Să trăiască şi să-nflorească mulţi ani, dimpreună cu cine-i este drag! 
închinară iarăşi oaspeţii. 

— Ca şi pentru alte bucurii ce or mai veni de acum încolo! mai adaose 
morarul, dînd cu cotul spre valah. 


— Bucurie mai mare ca aceea trăită deunăzi, cînd am înfrînt pe duşmanii 
Unirii, ce mai vrei, bădie Vasile? zise Pavăl, umplindu-i din nou paharul, 


— A fost o bucurie numai pe jumătate, îi răspunse morarul. Cum s-ar zice, ne- 
am învins unii pe alţii, dar n-a cîştigat nimeni. Că tot şapte contra şapte a rămas şi 
la cea de pe urmă votare. 


— Ba am cîştigat noi, morarule, să fim drepţi, sări şi Dimitrie Cracte. Că dacă 
n-a ieşit nici un deputat unionist la Bacău, nu trimitem în Divanul Ad-hoc nici pe 
vreun boier ruginit. Afară dacă... 


— Afară dacă... ce? întrebară deodată toţi mesenii, unii prin grai, alţii cu 
privirile, lăsînd paharele din miini. 


— Afara dacă trimisul caimacamului n-o fi măsluit rezultatele alegerilor, 


completă Cracte, arătind o faţă încruntată, nepotrivită cu petrecerea. 


Citeva clipe se lăsă o linişte apăsătoare. Se priveau unii pe alţii, roşi de 
întrebări, neîndrăznind să le rostească. Tot Vasile Rugină avu mai mult curaj: 


— Cum adică? Şepte-Sate ar putea să spună la laşi că Grigore Sturza este 
alesul băcăuanilor? Ei, fir-ar să fie! 


— Socrate Şepte-Sate ar putea să spună şi asta, interveni Rosetti Teţcanul. Ori 
ar putea să-l convingă, într-un fel sau altul pe lonaş Lecca, să dea scrisoare că 
renunţă a mai candida. Repet: s-ar putea, măcar că nu avem nimic sigur. Ceea ce 
este sigur şi am aflat înainte de a veni aici, este că Şepte-Sate a plecat azi cu o 
trăsură la Săuceşti şi mîine dimineaţă va porni cu rădvanul împreună cu Grigore 
Sturza spre laşi. 


— Dacă pleacă de tot, asta încă-i o veste bună, zise Budu. 


— Nu se ştie, continuă Teţcanul. S-ar putea să plece de tot şi s-ar putea să 
revină. Atirnă de ce va izbuti el la laşi. Deocamdată a plecat cu un document 
semnat de boierii duşmani ai Unirii şi de slugile lor de la isprăvnicie, prin care se 
zice că dă de ştire caimacamului că colegiul din Bacău n-ar fi pentru Unire. 


— la te uită, huiduma! Nu vă spuneam eu? Aista trebuia cotonogit de cum a 
venit la Bacău, se-nfierbîntă morarul. 


— Cum de nu ne-am întâmplat şi noi la plecarea boierului! l-am fi urat drum 
bun după cuviinţă, zise Valahul zimbind pe sub mustață. 


— De asta n-a scăpat el, zise Cracte. De la casele lui Mavromati Sion şi pînă la 
podul dinspre Săuceşti au ieşit în stradă, cum au văzut careta. Negustorii şi 
meşteşugarii, împreună cu ţăranii ce se-ntimplaseră pe uliţe, şi-au arătat părerea 
lor de rău: „Călătorie sprincenată, boierule!... Să te-ntorci cînd te-om chema noi!” 
şi altele ca acestea. Ba încă nişte tineri de pe lături au început a arunca cu pietre şi 
pulbere după el. Prea mult nu se puteau apropia, căci careta era însoţită de cîțiva 
jandarmi călări, avînd în frunte pe căpitanul Stamate. 


— Bietul căpitan! Cine ştie ce-o mai păţi şi din asta! cobi Valahul. 

— lar noi ce facem? Stăm şi aştepătm întoarcerea de-apoi a lui Şepte-Sate? se 
agită îngrijorat Ştefan Găburici. 

— Bine-ai grăit, bădie Ştefane, zise Teţcanul. N-am stat şi nu vom sta cu 
braţele încrucişate. Tocmai vroiam să vă spunem ce am făcut şi ce vom face. 

— S-auzim! prinseră curaj cu toţii, privindu-l ţinta pe tînărul boier. 


— Ei bine, am făcut şi noi o scrisoare semnată, de mai mulţi boieri, care nu-s 
de părerea lui Vogoride. Şi-n scrisoarea asta am cerut să fie anulate alegerile de 
zilele trecute, fiindcă, dacă la noi nu s-a ales nici un deputat, în toată Moldova s-au 
ales vreo optzeci de boieri antiunionişti. Şi cu asemenea Divan se duce la ripá 
Unirea. 


— Aţi făcut foarte bine! Şi mai departe? îl îndemnă cineva de la masă. 


— Mai departe, cerem să fie stabilite alte alegeri în care să se aleagă deputaţi 
din toate stările sociale. 


— Chiar aşa! Măcar vreo cinci-şase din ţinutul Bacăului, nu unul singur, 


interveni Rugină. Ei, fir-ar să fie! 


— Aşa am cerut şi noi, frate Rugină. Şi dacă nu aveţi nimic împotrivă, ca să nu 
se-ntimple balotajul de rîndul trecut, ne-am gindit să punem în fruntea listei pe 
postelnicul Vasile Alecsandri, că doar e fiu al Bacăului. 


— V-aţi gîndit bine, coane Teţcanule, se bucură Găburici. Să trăiască poetul şi 
deputatul Unirii! 


— Să ne trăiască! strigară şi ceilalţi cu însufleţire. 


— Cit despre restul candidaţilor, o să ne mai sfătuim noi, continuă Teţcanul. 
Deocamdată i-am scris postelnicului despre cele ce s-au întîmplat la Bacău şi el are 
să ştie unde să aducă la cunoştinţă silniciile lui Şepte-Sate. 


Toţi cei de faţă încuviinţară încă odată spusele şi faptele Teţcanului, închinind 
din nou pentru izbînda lor, cu paharele umplute mereu de Pavăl şi jupîn Mihalache. 
Numai Găburici rămase iar nedumerit: 


— Toate bune, coane Costache, dar cine va duce la laşi scrisorile de care 
vorbeaţi? Că eu gîndesc c-ar trebui să ajungă acolo înaintea lui Şepte-Sate. 


— Ştiam c-ai să mă întrebi bădie Ştefane, zise boierul. Şi poate tocmai treaba 
asta este cea mai grea. 


— Fireşte, laşii nu-s colea, în valea Cotumbacului, zise Rugină. C-am fost şi eu 
mai anterţ după nişte pietre de moară. E drum, nu şagă! Mergi vreo două zile în 
goana calului, dacă nu ţi se-ntîmplă ceva pe drum. 

— Ce să se-ntimple, morarule? îi iscodi loviţă. 


— Ştiu şi eu! Se-mbolnăveşte calul... Îi cade vreo potcoavă... Ori îţi ies înainte 
niscaiva haiduci ca tine. Că doară pe drumul Romanului bate ceata lui Calomfir, 
prietenul tău. 

— Si ţi-ar fi teamă de ei? 

— Mie? Nu! Dar ştiu că unui boier n-o să-i fie moale. 

— Lasă boierii, insistă valahul, dumneata te-ai încumeta să faci drumul ăsta? 

— Auzi vorbă! Se-nţelege că m-aş încumeta. Dar ştiu că n-ai să mă laşi singur 
la o treabă ca asta. Ei, fir-ar să fie! 

— Atunci, boier Teţcanule, misia de care vorbeşti este ca şi făcută, zise loviţă, 
petrecîndu-şi braţul după gitul lui Rugină, în semn că vor rămîne nedespărţiţi 
oricînd şi oriunde. 

— Eu n-am îndrăznit să fac o astfel de propunere, se bucură Teţcanul. Dar sînt 
sigur că nimeni altcineva n-ar duce-o mai bine la capăt decit voi doi. S-ar putea să 
mergeţi numai pînă la Mircești, la conacul postelnicului Alec-sandri, unde bănuim 
că se află în aceste zile. 

— Aşa ştafetă mai zic şi eu! se-nveseli Găburici. Dacă aş fi ceva mai tînăr m-aş 
alătura şi eu. Dar în locul meu, Gheorghiţă poate fi braţ de nădejde. 


Pavăl tot da să umple paharul valahului cînd prin dreapta, cînd prin stînga, şi 
parcă tot voia să spună ceva. 


— Pe mine nu mă luaţi, valahule? îndrăzni el. Întîlnind privirile Teţcanului, 


adăugă repede: cunosc bine drumul. L-am făcut de şase ori cu harabaua, tatii, cit 
am învăţat la Şcoala preparandală. 


Jupîn Mihalache încremenise de cealaltă parte a mesei cu carafa de vin în 
mînă. | se citea pe faţă împotrivirea. loviţă băgă de seamă: 


— Mi-e greu să fiu deodată pe placul tatălui şi al feciorului. Dar jupîn 
Mihalache poate fi mîndru că are un fecior de ispravă. 


Răspunsul în doi peri al valahului păru că-i mulţumeşte, deocamdată, pe 
amindoi. lovită auzi însă un suspin peste masa. Prins în iureşul vorbelor, uitase de 
lleana-Coculeana. Că doară astăzi venise hotărît să-i spună toate planurile mereu 
amiînate. Apucă s-o privească peste masa, zimbindu-i, cînd Rosetti Teţcanul şi 
Cracte se şi ridicară, dînd semnele de plecare. Ei mulţumiră gazdelor pentru 
ospeţie şi închinară încă odată pentru izbinda delegaţiei care pleca la laşi. 
Imbrăţişîndu-l la plecare pe valah, Teţcanul adăugă: 


— Ştiu că nu va fi ultima ta misiune, dar cu aceasta vei apropia şi mai mult 
Valahia ta de Moldova noastră. Veţi primi cai buni de la fratele Dimitrie Cracte, la 
Săuceşti şi voi hotariţi singuri ceasul plecării. Nu însă înainte de a vă aduce 
scrisorile pe care ne grăbim să le completăm cu semnăturile cîtorva boieri prieteni. 
Pînă diseară le aveţi. 


— Ştii bine, boier Teţcanule, că tot ce fac din voinţa mea fac, din toată inima, 
zise loviţă. Şi apoi, sînt bucuros că-l voi cunoaşte pe prietenul valahilor şi dulcele 
cîntăreţ al Unirii. 

— Bucuria are să fie de partea lui, adăugă şi Cracte, strîingîndu-i mîna. Căci 
poetul nostru tare îi iubeşte pe haiduci... 

— Nici nu e de mirare. Altfel cum ar fi adunat el atîtea cîntece haiduceşti. Că 
doară i le-am citit şi eu. 

— Straşnic! Atunci o să vă înţelegeţi de minune. 

Cei doi boieri unionişti au fost conduşi cu alai şi păreri de rău pînă la poartă. 
lar după plecarea lor, petrecerea s-a stins. Apropierea serii şi grija drumului celui 


lung îi abătuse mai pe toţi — pe cei care plecau, dar şi pe cei care rămineau. 
Numai Vasile Rugină încercă să reînvie cheful: 


— la să mai bem, fraţilor, că doară n-o să lăsăm vinul în pahare să se 
trezească. Ei, fir-ar să fie! 


Au mai închinat ei o dată, de două ori, dar paharele tot pline rămîneau. Pînă la 
urmă, musafirii au găsit pricină să se retragă pe la casele lor, iar morarul, valahul 
şi feciorul negustorului, s-au retras într-o odaie să grijească şi să vorbească despre 
călătoria lor. 


Numai lleana-Coculeana rămăsese în suflet cu amărăciunea unei petreceri 
neterminate... 


Urmăriţi şi urmăritori 


Văpaia zorilor i-a întimpinat pe cei trei călăreţi în apropierea Săuceştilor. Si 


primul om întîlnit în cale a fost moş lon Ababei. Ce căuta pe drum la ora aceea 
timpurie numai el ştia. Călătorilor le-a spus că fusese la un iarmaroc şi după ce 
înnoptase la cineva în Săuceşti, plecase de cu zori spre Bacău. Dar era tare 
bucuros că-şi întîlnise prietenii. Şi mai ales să stea de vorbă cu dînşii. 


— Nu ţi-e frică, moş loane, să umbli noaptea pe drum? l-a întrebat Vasile 
Rugină. 

— Dar voi cum umblaţi? 

— Noi sîntem trei şi umblăm călări. 


— Şi eu sînt cu fluierele mele. Cînd văd sau mi se pare ceva, cînt dintr-un fluier 
şi-mi piere frica. 


— Bag de seama că ai fluiere năzdrăvane, moş loane, zise şi loviţă. 


— Să ştii că-s năzdrăvane. Nu v-ar strica şi vouă s-aveţi cîte unul la voi. O să 
vă prindă bine cînd o să-ntilniţi o faţa smeadă, cu albeaţă în ochiul stîng. 


— Nu cumva e vorba de Calomfir? întrebă Rugină. 
— Nu ştiu cum îi zice, dar am spus şi eu aşa. 
Luîndu-i fluierul în dar, loviţă îi zise rizind: 


— Nu degeaba ţi se spune prietenul haiducilor, moş loane... Îţi mulţumim 
pentru dar şi te-om ruga să ne mai spui dacă văzuşi ceva deosebit prin Săuceşti. 


— Prin Săuceşti, ce să fie? laca nişte boieri s-au sculat cu somnu-n gene, după 
cum nu li-i obiceiul, şi au pornit încolo pe drumul Romanului, într-un rădvan. Boierii 
picoteau pe perne, dar erau treji jandarmii care-i însoțeau. 


— Nu era şi căpitanul Stamate printre ei? 
— Ba era. Cu două pistoale la cingătoare şi o flintă la oblinc. 
— Şi au plecat de mult? 


— Să fie vreun ceas. Dacă daţi galop, îi prindeţi din urmă. Dar eu zic c-ar fi mai 
bine să-i ocoliţi, dacă n-aveţi treabă cu ei. In capul satului v-aşteaptă şi alde 
Găburici, cu fecioru-său, nerăbdător să vă-nsoţească, ori să vă dea cai în schimb. 


— Îţi mulţumim şi pentru ştirile astea, moş loane. Să ne vedem sănătoşi. 


— Mergeţi cu bine, dragii mei, şi să vă-ntoarce-ţi cu bine! Să nu uitaţi că aţi 
intrat în împărăţia beizadelei Costache Sturza. Are slugi şi cîini straşnici, ca din 
poveste... 


În capul satului îi aştepta, într-adevăr, Ştefan Găburici şi feciorul lui, cu trei 
bidivii roibi, ţinuţi de căpestru, din grajdurile lui Dimitrie Cracte. După ce îi 
schimbară, în răstimpul unui scurt popas, Ştefan Găburici luă în primire caii de la 
Bacău şi le ură călătorilor drum bun. lar pe Gheorghiţă îl sfătui să-i însoţească pe 
cinstiţii drumeţi cit vor crede ei de cuviinţă. 


Au pornit apoi în sus, pe uliţa mare a Săuceştilor, drept către conacul 
beizadelei Costache Sturza, care se vedea acum pe coama unui deal. Că bine îşi 
mai aşezase sălaşul stăpînul locurilor! De acolo, de la înălţimea cerdacului, putea 
veghea peste pămiînturi şi supuşi, pînă hăt departe, peste Siret, la răsărit şi pînă 
sub geana munţilor, către apus. 


Se apropiau de porţile înalte ale conacului, cînd drumeţii auziră dintr-acolo 
glas înspăîmîntat de om. Şi nu mult după aceea, pe poarta conacului ieşi cazind în 
brînci un rumân cu cămaşa sfişiată şi plină de sînge. Trei cîini, trei buldogi 
englezeşti, se năpustiră fioroşi după el, apucîndu-l de zdrenţele izmenelor, ori 
poate chiar de pulpa piciorului. Rumânul încerca să se apere cu bolovani şi pietre, 
dar nu făcea decit să-i întărite şi mai mult. 


Sus, în cerdac, îmbrăcat într-un anteriu galben de mătase, boierul chihotea, 
ţinîndu-se cu mîinile de piîntec, în vreme ce două slugi asmuţeau cîinii. 


lovită dădu pinteni calului, alergind să taie calea cîinilor, dar buldogii nu se- 
nfricoşară. Ba chiar cătau să-nfigă colții şi în picioarele calului. Se alăturară în lupta 
cu cîinii şi ceilalţi călăreţi, care alergau în cerc în jurul ţăranului. Cîinii, îndemnați 
de risul stăpînului şi asmuţelile slugilor, se-ntăritară şi mai mult. Atunci loviţă 
scoase pistolul de la brîu şi slobozi două focuri spre ei. Unul din buldogi se rostogoli 
schelălăind în şanţ, apoi se ridică şi fugi în trei picioare spre poarta conacului. 
Ceilalţi doi îl urmară îndată, în vreme ce slugile amuţiseră, ca şi boierul în cerdac. 


loviţă descălecă şi-l ajută pe rumân să se ridice din tarina şoselei. 

— Ce avu cu tine boierul, creştine? îi zise el. 

— laca, venisem să-i cer să mă îngăduie ca să nu ies la clacă astăzi, că mi-i 
fimeia bolnavă, răspunse ţăranul abia răsuflind. Şi el o pus slugile să mă 
plesnească cu harapnicul asmuţind cîinii după mine. 

— Da’ amarnic stăpîn mai aveţi! 


— Ehei! Unu-i beizadea Costache Sturza! completă Vasile Rugină. Celălalt, 
frate-său Grigore, umblă mai mult pe la oraş, nădăjduind să ocupe tronul Moldovei, 
după cum ţi-am spus. lar aista are grijă să-şi tot lăţească moşia şi să asuprească 
pe bieţii rumâni. 

Pesemne că boierul adulmecase vorbele morarului, că i se auzi glasul tunînd 
de pe cerdac: 


— Ce-i cu tine, morarule? Te-ai înhăitat cu tilharii şi aţi pornit să răsculați 
lumea ca la '48? Ori poate vreţi să faceţi clacă în locul puturosului cela? 

Rugină nu răspunse dintr-odată. Îl îndemnă mai întîi pe ţăran să se ducă la 
Găburici, unde putea găsi omenie, apoi se-ndreptă o dată cu ceilalţi călăreţi spre 
conac, unde boierul aştepta răspunsul, aşezat cu coatele pe parmacilic. 

— Ascultă, boierule, îi zise Rugină, proptindu-se în şa. Noi nu sîntem tilhari şi 
deocamdată nu răsculăm lumea, măcar că o să vină şi vremea ceea. Cit despre 
claca, să aştepţi domnia ta să-ţi crească negul de lîngă nas cît o pătlăgică, şi- 
atunci ni-i vedea şi pe noi printre clăcaşi. Noi sîntem oameni liberi, să ştii, domnia 
ta. Ei, fir-ar să fie! 

— Da’ îndrăzneţ mai eşti, morarule! Tot clonţos ai rămas. 

— Fiecare cu năravul lui, boierule. Bine ar fi dacă ni l-am schimba. Eu nu m-aş 
supăra. 

Boierul înghiţi în sec şi, după cîteva clipe de tăcere, grăi din nou: 

— Da' cu cîinele cum rămîne? Cine mi-l plăteşte, că mi l-aţi schilodit? 


— Dar umilinţa şi batjocura îndurată de creştinul cela, cine le plăteşte? Nu te- 
ntrebi, boierule? vorbi şi lovită, abia stapînindu-se. 


Simţind înţepătura fulgerelor din privirile valahului, boierul se lăsă păgubaş: 

— Bine, bine, mormăi el, întorcînd spatele. Mai vorbim noi! 

Cei patru călăreţi dădură pinteni cailor spre coama dealului. Abia atunci vorbi 
şi Gheorghiţă: 

— Se cheamă c-am scăpat ieftin, după cit îl ştiu de cărpănos. 

— Nu se ştie, zise Rugină. N-am ieşit încă din împărăţia lui. Să fim 
prevăzători... 

În curînd se dovedi că Vasile Rugină avusese dreptate: 


— la-n priviţi! strigă Pavăl, ajuns cel dintii pe muchia dealului şi arătînd 
înainte, pe drumul ce cotea la vale, spre Roman. Un călăreț tocmai se aşternuse 
drumului, venind dinspre grajdurile Sturzeştilor. 


— S-o pornim şi noi mai repejor, zise loviţă. Ajungînd într-o pădurice, 
Gheorghiţă făcu semn celorlalţi să oprească: 


— De aci, drumu! face o cotitură, urmînd o buclă a Siretului. Eu zic să facem la 
dreapta, spre rîu, trecem prin el de două ori şi scurtam calea, de-i putem trece 
înainte călăreţului. 


Planul lui Gheorghiţă li se părură bun şi, fără a sta mult pe ginduri, se abătură 
pe valea Siretului, asigurîndu-se că nu mai pot fi văzuţi de pe dealul Săuceştilor. 


Gheorghiţă găsi degrabă vadul ştiut de dînsul, unde apa se lăţea, fără a fi prea 
adincă. Dincolo, pe celălalt mal, au pornit-o din nou la galop, printre poieni şi 
zăvoaie, pînă ce au întîlnit iarăşi rîul. 


Lucrurile s-au petrecut întocmai cum le bănuiseră: cînd au ajuns la şosea, 
ştafeta boierului — că altcineva nu putea fi — tocmai trecea la pas, privind îndărăt, 
să-şi vadă urmăritorii. Cînd îi zări că răsar din marginea zăvoiului, drept înaintea 
lui, smuci calul spre toloacă şi se puse pe fugă. Gheorghiţă se luă după el, tăindu-i 
calea. Şi atunci sluga boierului, nemaiavînd ce face, întoarse calul hăisa şi se 
aşternu drumului pe cale întoarsă. 


Călăreţii noştri se luară după el o bucată de drum, apoi se opriră, socotind, cu 
haz, că-l speriase destul. Ba încă Rugină mai strigă după el: 


— Spune-i stăpînului că ţi-au ieşit haiducii-n cale, măăăi! 


Au călătorit mai departe, printre zăvoaie, pe un drum cotit. După un ceas de 
vreme, loviţă se opri în dreptul unei sălcii pletoase şi ciuli urechea spre riu. 


— Auzi ceva, valahule? întrebă Rugină. 

— Pun prinsoare că nişte călăreţi ca şi noi trec prin apă, ceva mai la vale, zise 
loviţă. 

— Tot ce se poate. Pe drumul scurtat ştiu să umble şi oamenii boierului. Si 
cred că nu vin cu gînd bun după noi. De aceea eu zic să ne pregătim pistoalele. 


— Nu încă, bădie Vasile, fu de părere valahul. Putem să-i întîmpinăm şi altfel: 
ascundem caii în tufărişul din stînga şi noi ne urcăm în salcia asta. Vor trece pe sub 


noi... 
— Am înţeles, zise Rugină, dar repede, pînă nu ies din zăvoi! 


În scurtă vreme, toţi patru erau cocoţaţi în salcia pletoasă ce adumbrea 
şoseaua şi-i ascundea îndestul cu frunzişul ei plingător. Şi iacăta-i şi pe neferii 
boiereşti, ivindu-se în marginea zăvoiului, cam la o sută de paşi mai în urmă! li 
auzeau bine vorbind, cînd în şoaptă, cînd izbucnind la cine ştie ce gînduri. 


— Crezi c-or fi trecut? 
— Sigur c-au trecut! Se văd urme proaspete pe şosea. 
— Să ne grăbim atunci. Trebuie să fie pe aproape, după cotitură. 


Erau patru haidamaci, cu cite două pistoale la cingători. Şi călătorii noştri se 
bucurau că va avea fiecare cite unul pe seamă. Totul era să treacă deodată pe sub 
salcie. Nici nu aveau cum trece altfel, căci în stînga drumului se afla salcia, groasă 
şi răsfirată, cu trei comănaci, iar în dreapta o moviliţă buruienoasă. Aşa că cei 
patru neferi încetiniră galopul pe sub pletele sălciei, foarte apropiaţi unul de altul, 
şi ca un trăznet se pomeniră cu cite un trunchi în spate, rostogolindu-se în ţărînă, 
în urma cailor. Astfel doboriţi, se văzură şi legaţi cu mîinile la spate. 


— la spuneţi, frumuşeilor, ce gînduri aveaţi? le zise loviţă, după ce le luă 
pistoalele de la briu. 


— Noi?... Ce să avem? încercă unul, fără să ştie cum să mintă. 


— la seama şi spune cinstit, c-altfel putrezeşti în apa Siretului unde o fi apa 
mai adincă! îl îndemnă Rugină, ghiontindu-l pe la coaste. 


— Păi... cuconul Costache zicea să vă aţinem calea şi.... 
— Şi? 
— Şi... să vă facem de petrecanie. 


— Aşa, vasăzică! Atît de mult îl iubiţi voi pe boierul vostru. Dar nu v-aţi gîndit 
că se putea întîmpla şi altfel? le mai zise loviţă, în timp ce Rugina le mai încercă 
odată coastele. 


După ce le ascultă văicărelile, îi urcă pe caii lor, pe toţi patru, cu spatele 
înainte, aşa legaţi cum erau. 


— Întoarceţi-vă la stăpînul vostru, le zise loviţă. lar dacă ne mai ieşiţi vreodată 
în cale, vă spun că n-o să vă fie bine. 


— Şi spuneţi boierului că o să ne socotim la întoarcere pentru grija ce ne-o 
poartă, adăuga Rugină, biciuind pe rînd caii neferilor, care porniră în galop pe 
drum, înapoi spre Săuceşti. 

După ce făcură haz de mutrele speriate ale neferilor, călăreţii noştri şi-au scos 
caii din tufăriş şi au pornit din nou la drum. 

Din capul satului Filipeşti, Gheorghiţă fu sfătuit a merge înapoi acasă, dîndu-i- 
se în grijă să rînduiască astfel lucrurile ca la întoarcerea lor să fie preveniţi despre 
ce o mai pune la cale boierul din Săuceşti. 


Pe la amiază, călăreţii din Bacău au ajuns la Onişcani, unde au făcut scurt 
popas. S-au hrănit cu merinde din traistă şi au băut vin de la hanul din sat. 


Hangiul, limbut din fire, le-a vîndut o data cu vinul şi ştiri de seama. Cu o 
jumătate de ceas mai înainte trecuse prin sat şi rădvanul boieresc însoţit de 
jandarmi. Au poposit la fintîna din capul satului numai cît au adăpat caii şi au zorit 
spre Roman, unde aveau de gind să înnopteze. 


Au mulţumit după cuviinţă hangiului şi cei trei călăreţi n-au uitat că le şade 
mai bine cu drumul. Ba încă au grăbit şi mai mult pasul, hotăriţi să ajungă la 
Roman înaintea rădvanului. Şi au ţinut-o tot în galop, pînă ce au trecut de satul 
Hirleşti. De aci au mai încetinit pasul, drumul apucînd din nou printr-o pădurice. 


La o răspîntie s-au oprit. Un drum li se deschidea spre Secuieni, pe valea 
Negrişoarei, iar altul se ţinea aproape de valea Siretului. Amîndouă păreau destul 
de umblate şi pe amîndouă se ajungea la Roman. 


Pavăl le cunoştea cu de amănuntul şi-şi încredința tovarăşii că, aşa călări, vor 
putea trece fără greutate prin orice vad. Dar loviţă fu de altă părere. Să apuce pe 
drumul din stînga, fiindcă pe acolo se vedeau urmele rădvanului. Ceilalţi n-au avut 
nimic împotrivă. Au lăsat în stînga satul Secuienilor şi au pornit pe drumul îngust 
de pe malul Negrişoarei. Valea era răcoroasă şi îmbietoare la drum, dar şi la 
popasuri. Din loc în loc îi amăgeau poteci tainice prin zăvoiul des. Cîntecul şi 
chemările păsărilor străpungeau pe alocuri liniştea văii. 


După zorul dat, cei trei călăreţi socotiră că ar fi trebuit să ajungă din urmă 
rădvanul. Lăsînd caii la pas, căutau să desluşească urmele proaspete ale roţilor şi 
potcoavelor, care dovedeau că rădvanul boieresc nu e departe. Dar iată că de lao 
cotitură, urmele cailor se-nmulţesc şi se suprapun, devenind mai adinci, iar cele 
ale roţilor descriind un adevărat zig-zag, luînd-o razna pe vilcea. Asta se-ntîmpla în 
dreptul unui vad mic al Negrişoarei, de unde un drum de care apuca la stânga, 
peste rîu. 


— Urmele rădvanului se văd pe cleată! strigă Pavăl care cerceta vadul. 


Cei trei călăreţi rămaseră tăcuţi cîteva clipe pe malul apei, scrutînd cu privirile 
marginile zăvoiului. 


— Este vreun conac pe aici prin apropiere? întrebă lovită. 

— Este unul la Trifeşti, dar nu ajungi la el pe drumeagul ista, răspunse Pavăl. 
— Crezi că s-au abătut din drum să facă popas? îl întrebă Rugină pe valah. 
— Altfel ce-ar putea fi?! se făcu a se mira acesta zimbind. 


— Să-ţi spun cum înţelese Rugină. Aici e lucrătura lui Calomfir al tău. Pun 
rămâăşag pe ce vreţi... 


— Crezi? 


— De de să nu cred? Ba chiar mă bucur. Şi-au găsit naşul alde Şepte-Sate şi 
Grigore Sturza... 


— Bine, dar erau străjuiţi de Stamate şi de droaia lui de jandarmi, îşi dădu cu 
părerea şi Pavă.l. 


— Nu-l cunoşti pe Calomfir. Ce crezi că el e singur pe aici? zise valahul zimbind 
în colţul gurii. Apoi către morar: Ce zici să facem, bădie Vasile? 


— Să ne vedem de drumul nostru. Avem o sarcină de împlinit şi trebuie s-o 


ducem la capăt.. 


— Nici vorbă că avem s-o ducem. Dar tare aş vrea să merg puţin pe 
drumeagul asta... 


— Nu cumva vrei să-i scapi pe boieri din mîinile haiducilor? rise morarul. Ori 
poate ţi-i dor de Calomfir? 


— Ba chiar aşa. Săptăminile trecute mi-a trimis oameni într-ajutor şi aş vrea 
să-i mulţumesc acum. 


Vasile Rugină zimbi cu îngăduinţă: 
— Uite, la asta nu m-am gîndit. Haiducul la haiduc trage. 


— Ba poate valah la valah, îi răspunse loviţă. Căci şi el este tot de dincolo de 
Milcov. 


— Ce mai la deal, la vale! Eu nu am nimic împotrivă, numai să nu întîrziem! 


Pavăl nu se amestecă în discuţie, dar i se citea pe faţa că e cu totul de partea 
lui loviţă, dornic să afle ce s-a întîmplat cu boierii. Şi cum era dincolo de piriu o şi 
porni pe drumeag. 


— Fii cu ochii-n patru, Pavăle! strigă la el valahul, apoi porni şi el la cîţiva paşi 
numai, urmat de morar. 


Drumeagul se unduia printre copaci, căutînd mereu răcoarea pîrîului, parcă de 
teamă să nu urce singur la deal, spre sihlă. Apa Negrişoarei clipocea printre răgălii 
şi răchiţi şi din cînd în cînd se vedea sclipind la soare, printre poieniţe. 


Mergeau cu toţii tăcuţi, cu caii la pas, urmărind direle de roţi şi iarba strivită 
de curînd de copitele cailor. loviţă nu se lăsa fermecat nici de clipocitul piriului, nici 
de cîntecul păsărilor din zăvoi ci căuta să desluşească alte zgomote de el ştiute. 
Era aproape sigur că cineva îi urmăreşte prin zăvoi. 


Într-o poiană nălbită de margarete, văzură rădvanul, şi nu departe de el caii 
dehămaţi, păscând. Boierii nu se vedeau nicăieri şi nici jandarmii. 


Deodată, loviţă prinse cu coada ochiului urma a trei hăidăi călări. Făcu semn 
tovarăşilor săi să meargă înainte şi-n puţin timp se aflau într-o pădurice de 
mesteceni rari, groşi, de care şedeau rezemate nişte mogildeţe. Nu erau alţii decit 
surugii şi jandarmii ce însoţiseră rădvanul, legaţi cu mîinile la spate şi la ochi cu 
năframele lor. 


Călătorii mai văzură că în jurul lor s-a strîns numaidecât un cerc gros de 
oameni cu plete şi cu feţe smeade, unii călări, alţii pe jos. La cingătoare purtau 
cuțite şi pistoale, iar privirile lor fioroase îi cercetau cu surprindere pentru în- 
drăzneala de a pătrunde în birlogul lor. 


Morarul ar fi avut poftă să se ia la trinta cu vreunul din ei, dar socoti în gîndul 
lui că mai cuminte ar fi să-i lase valahului acest drept, el ştiind prea bine obiceiul 
haiducesc. Cit despre Pavăl, acesta trecuse în stinga lui lovită şi aştepta 
nerăbdător să vadă ce se va întâmpla. 


lovită oprise calul şi, la rîndul lui, cerceta cu privirea pe fiecare haiduc, 
descoperind printre ei şi figuri cunoscute. 


— Cine sînteţi voi şi ce căutaţi pe aici? vorbi unul dintre ei. 


— Sîntem nişte călători paşnici şi am dori să-l vedem pe viteazul vostru 
căpitan, îi răspunse loviţă. 


Atunci ieşi de sub umbrişul pădurii un uriaş cu faţa bălană, călare pe un cal 
roib. Părul mai mult galben decit roşu îl deosebea de toţi şi cu cît se apropia i se 
vedea şi albeaţa din ochiul stîng. Ceea ce îl încredința pe lovită că se află în faţa 
vestitului Calomfir, cu care haiducise împreună un an de zile prin codrii Tecuciului. 


— Tu eşti, loniţă lovită? Bată-te norocul! zise uriaşul, bucurîndu-se. 


— Eu sînt, răspunse valahul. lar aceştia sînt prietenii mei, Vasile Rugină şi 
Pavăl Grigoraş, de la Bacău. 


— Fii binevenit, frăţioare, şi tu şi prietenii tăi! De mult nu te-am văzut şi nu-ţi 
cat pricină că n-ai revenit la ceată. Ştiu că ne-ai căutat, dar ne-am schimbat 
sălaşul mai spre inima Moldovei. Nu mă feresc să-ţi spun că ne-a fost teamă c-o să 
ne vinzi. Nu te supăra, dar ştii cum e viaţa haiducului. 


Se aflau acum foarte aproape. Caii îşi atinseseră boturile, nechezind prietenos, 
iar călăreţii şi-au strîns mîinile îndelung. 


— Ar fi multe de spus, frate Calomfire, i-a răspuns loviţă. Şi poate că n-ai să 
mă-nţelegi. Aş vrea să ştii doar atita, că m-am legat cu jurămînt să lupt pentru 
Unire. Şi asta e tot împotriva boierilor. 


— Nu zic ba, dar mie nu-mi miroase a bine că se amestecă şi boierii în treaba 
asta cu Unirea... Dar la urma urmei, poate că tu eşti mai înţelept ca mine. Vreau să 
ştiu ce pot să fac pentru tine şi pentru prietenii tăi. 


— Ai făcut destul cînd ne-ai trimis ajutor atunci cînd am avut nevoie la Bacău. 
Şi mi se pare că ai şi făcut acum ceea ce trebuia. Duşmanii noştri cei mai aprigi, 
duşmanii Unirii, sînt în mîinile voastre, 


— Aha. De Şepte-Sate şi Grigore Sturza e vorba? Nişte zgirie-brinză! E a doua 
oară cînd îmi cad în mînă şi n-au la ei decît două pungi cu galbeni, cîteva inele şi... 
o scrisoare cu pecetea isprăvniciei din Bacău. Dacă-i vreţi, vi-i dau pe mînă să-i 
judecaţi după poftă. 


— N-avem ce face cu ei. Ne ajutaţi mai bine dacă ne daţi scrisoarea şi dacă îi 
ţineţi pe boieri la popreală pînă ne-ntoarcem noi de la Mircești. 


— Dacă vă trebuieşte scrisoarea, luaţi-o! zise Calomfir, scoţind-o din sin. 
Bănuiam eu că o să aibă preţ... Şi dacă vă duceţi la cuconul Vasile Alecsandri, 
spuneţi-i salutări din partea mea. lar cînd vă întoarceţi la Bacău, alte salutări 
prietenului nostru, moş lon Ababei. 


— Îţi mulţumim pentru toate, frate Calomfire, zise lovită întinzind mîna 
haiducului. Şi să nu uiţi că ai slujit şi tu Unirea. 

Haiducul îi cuprinse din nou mina şi se apropie şi mai mult de valah, sărutîndu- 
| pe obraji. Intîrziind apoi o clipă la ureche, îi spuse abia şoptit: 

— Dacă te-or înşela unioniştii tăi, ori te-i sătura de ei, caută-mă în codri şi vom 
face iar treabă bună împreună. Apoi mai tare, depărtîndu-se: Şi ca să ajungeţi cu 
bine la Mirceşti, ia-l pe Colţun al meu, că el o să vă fie bună călăuză. 

Calomfir i-a însoţit pe călăreţii băcăuani pînă la piriul Negrişoarei, de unde i-a 
călăuzit mai departe omul său, pe poteci numai de el ştiute. Tovărăşia lui le-a prins 


bine: 


— Eu sînt frate de sînge şi de mamă cu Gheorghe Mircescu, slujitorul de 
credinţă al cuconului Alecsandri, a început el să-şi arate limbuţia. Cit am fost 
băieţandru, am slugărit şi eu pe la grajdurile postelnicului, dar pe urmă am plecat 
în lume şi m-am haiducit. Nu din vina coconului — că la el la conac să tot trăieşti — 
dar mi-a venit mie aşa un dor de ducă şi m-am dus... Din cînd în cînd dau pe la 
frate-meu, Gheorghe şi dacă dau cu ochii şi de cuconul Alecsandri, nu mă lasă pînă 
nu-i spun vreo snoavă haiducească, puniînd dinainte ulcele cu vin. Le tot scrie în 
hîrţoagele lui. Cît despre frate-meu, nu l-ar părăsi pe stăpin de i-ar umple cuşma cu 
galbeni. l-ast primăvară l-o trecut Milcovul de două ori. A doua oară i-am însoţit şi 
eu pînă la Adjud... Aşa că, vedeţi dumneavoastră, facem şi noi cîte ceva pentru 
Unire. 


— Faceţi tare bine, Colţune, haiducule! îl lăudă Rugină, bătîndu-l pe umăr. Că 
doară asta este nădejdea noastră. 


Şi mai c-o vorbă, mai c-o snoavă haiduceasca, Colţun i-a adus pe călăreţi în 
mai puţin de un ceas, la apa Moldovei, trecînd-o mai sus de Roman. Şi de acolo, 
iarăşi, pe alte drumuri ocolite, ţinînd pe dreapta apa Siretului, au ajuns către seară 
la Mirceşti... 


Pe stăpînul conacului l-au găsit în cerdac, ascultînd cîntecul privighetorilor sau 
murmurul Siretului poate. Cînd i-a văzut printre sălcii, s-a ridicat din jilţul lui de 
nuiele şi i-a salutat cu gesturi largi de parcă-i cunoştea de cînd lumea. 


l-a prezentat Colţun: 
— Sînt trimişii Bacăului, cucoane! Unionişti de-ai măriei tale. 


— Fiţi bineveniţi, dragii mei! Şi poftiţi de şedeţi, că de la Bacău pînă aici e 
drum lung. lar tu, Colţune, dacă nu te grăbeşti de întoarcere, dă-i de veste şi lui 
Gheorghe şi îngrijiţi să li se pregătească oaspeţilor noştri bună găzduire. 


Zicînd aceasta, postelnicul i-a îmbrăţişat apoi pe rînd pe oaspeţii băcăuani, ca 
pe nişte neamuri de mult nevăzute: 


— Tu eşti loviţă Valahul, zici? la să te văd!... Ei, dar nu pari deloc atît de fioros 
precum s-a auzit la laşi. Ba pot spune că eşti atît de dulce de-mi vine în minte 
figura scumpă mie a Bălcescului. Vină să te sărut, frate valahule, c-amîndoi sîntem 
de-o mamă, de-o făptură şi de-o samă... 


— Ca doi brazi într-o tulpină, ca doi ochi într-o lumină! completară Rugină şi 
Pavăl, bucuroşi de primirea poetului iubit. 


— Şi tu, Vasile Rugină, morarule, răzvrătitule, cum te mai lupţi pentru Unire? 
— Pe viaţă şi pe moarte, măria ta! 

— Îi urăşti pe duşmanii ei, Vasilică, tizule? 

— Îi urăsc şi-i blestem, măria ta! 

— Blestemul şi ura vor cădea pe capul lor nelegiuit! 


— Tocmai de aceea am venit şi noi, măria ta, cu scrisoare de la unioniştii din 
Bacău, zise Rugină, scoţind din sîn documentele. Au adunat aici cuconii Rosetti 
Teţcanul şi Dimitrie Cracte semnăturile boierilor care susţin Unirea. lar dincoace, 


într-o altă scrisoare pe care o ducea boierul Şepte-Sate la laşi, o să citiţi minciunile 
ticluite la isprăvnicia din Bacău. 


Postelnicul a luat pe rînd hiîrtiile şi, la lumina lămpii care i se adusese pe masa 
din cerdac, citindu-le, şi-a înseninat faţa cînd a aflat că la Bacău numai 17 
proprietari mari votaseră în loc de 57, cîţi erau înscrişi; apoi s-a încruntat cînd a 
văzut  scornelile lui  Şepte-Sate, care nădăjduia să  reciştige încrederea 
caimacamului după balotajul întîmplat la Bacău. 


— Dar mi-aţi adus nişte scrisori de o însemnătate uriaşă, fraţilor! Cu asemenea 
documente o să-i aruncam în fundul iadului pe antiunionişti şi vom obţine, fără 
tăgadă, anularea alegerilor măsluite. lar la cele noi, veţi vedea că noi vom învinge! 
Dar, ia staţi! Cum aţi pus mina pe această scrisoare a lui Şepte-Sate? 


Oaspeţii băcăuani se uitară unul la altul şi întîrziară cu răspunsul. l-a scos din 
încurcătură Colţun, care revenise în cerdac: 


— Treabă haiducească, cucoane, şi-ncă cu doi căpitani! Vorba cîntecului: 
„Unde-s doi, puterea creşte şi duşmanul nu sporeşte!” 


— N-aţi făcut cumva vreun omor? se temu postelnicul. 
— Nici o grijă, cucoane! Ştie el Calomfir ce face! 


Au îndrăznit apoi chiar loviţă şi Rugină să lămurească lucrurile aşa cum au 
fost. lar după ce două slujnice au pus pe masă merinde şi ulcele cu vin, ce haz a 
făcut postelnicul cîud a auzit păţania celor doi boieri aflaţi sub popreală în pădurea 
Negrişoarei. 

— Cum s-ar zice, se bucură poetul, la neferi le-nchideţi calea şi daţi groază 
prin ciocoi! 

— Întocmai cum ai cîntat măria ta în doinele şi lăcrămioarele de acum cîțiva 
ani, zise Rugină. 

— Bine aţi făcut, feţii mei! Şi tare bine v-aţi potrivit! Ştiam eu că de la Mircești 
am să mă întorc la laşi cu altă inima, după amărăciunile din ultima vreme... Dar ia 
luaţi şi ospătaţi, dragii mei şoimani, că-n seara asta o să petrecem ca-n haiducie. 
Şi pe urmă o să mergeţi să vă odihniţi. 


— Ne-om ospăta şi ne-om hodini, mărita ta, dar înainte de toate am vrea să ne 
spunem o dorinţa de-a noastră. 


— Spune, morarule, spune! 


— Apoi, să nu vă fie cu supărare, dar băcăuanii vă ştiu de-al lor, că doară între 
ei aţi văzut lumina zilei. Şi dacă e vorba să luaţi parte la treburile divăniceşti, unde 
se va hotărî Unirea, am vrea să ne înfăţişaţi pe noi băcăuanii în Divan. 


— Asta era! zimbi poetul. Fireşte, dacă e dorinţa băcăuanilor, n-am să refuz. 
Numai sănătatea de-mi va îngădui să vă reprezint cu cinste. 


— Noi vrem să fii sănătos, măria ta, şi să trăieşti ca să ajungi şi domn peste 
Moldova şi Valahia! zise şi loviţă, ridicîndu-se în picioare. 


Poetul îi îmbrăţişa şi-i săruta din nou pe toţi trei, aproape lăcrămînd. 


— Unirea, dragii mei, reluă el după cîteva clipe, nu este şi nu trebuie să fie o 
treabă a boierilor. Ea este a voastră, a celor din popor. Trebuie să trimiteţi în Divan 


oameni dintre voi. Fiindcă atunci boierii, simțind alături de ei ţara, nu-şi vor pierde 
cumpătul. Şi cîţi or simţi româneşte n-or pregeta să lupte pentru neamul 
românesc. Trimiteţi, dar în Divan oameni din popor şi pe cei ce iubesc poporul şi se 
gîndesc la viitorul lui! 


— Aşa vom face, măria ta! 


Petrecerea din cerdacul conacului din Mirceşti a ţinut pînă tirziu, cu cîntece şi 
viersuri haiduceşti, cu îmbrăţişări şi sărutări frăţeşti şi cu urări închinate sfintei 
Uniri. 


Epilog 


Într-o dimineaţă aurie din toamna anului 1857, o diligenţă cu două perechi de 
cai înhămaţi la dînsa aştepta gata de plecare în Răscrucea de uliţi, din faţa bisericii 
Sfîntul Neculai. Tinta călătoriei era tîrgul laşilor, oraşul de scaun al Moldovei. 
Călătorii aşteptaţi cu nerăbdare: postelnicul Vasile Alecsandri, aga Costache 
Rosetti Teţcanul, comisul Petrache Brăescu, spătarul Dimitrie Cracte şi ţăranul lon 
Ababei, de la Valea lui lon, toţi cinci proaspăt aleşi deputaţi în Divanul Ad-hoc. Pe 
capră sus se afla tocmit loviţă Valahul, socotit de călători cel mai de nădejde şi de 
mare cinste. 


Toţi se aflau acolo în Răspîntie, înconjurați cu dragoste de un mare număr de 
tîrgoveţi şi ţărani, măcar că soarele abia se bănuia, înălţat de o suliță în spatele 
bisericii. Dimitrie Cracte şi Petrache Brăescu se-mbrăţişau de rămas bun cu lancu 
Lecca şi Pavăl Grigoraş, în vreme ce Rosetti Teţcanul trebuia să asculte o 
adevărată cuvintare de drum bun a noului ispravnic, lorgu Lipan. Cît despre lon 
Ababei, adus în Răscruce mai mult pe sus de către un grup de ţărani, spilcuit şi 
îmbrăcat în straie noi, se mai codea şi acum să plece la laşi: 


— Va bateti gioc de mine, bre oameni buni! se căina el. Ce să caut eu între 
atiţia boieri şi cuconi? 


— Nu te teme, moş loane! îl încuraja Ştefan Găburici. Acolo în Divan, n-ai să fii 
singur. Or mai fi şi alţi părtaşi de-ai noştri, ca să faceţi să se audă şi glasul istor 
asupriţi de atita amar de vreme. 


— Dar ia sama, să nu vă daţi răzbiţi de boieri! sări şi Rugină de alături. Că are 
să vie vremea să trimitem nu unul, ci sute de deputaţi ai asupriţilor. Şi o să vedem 
noi atuncea pe unde or să scoată cămaşa boierii! Ei, fir-ar să fie! 


Mai erau acolo tineri cărturari şi slujbaşi ce stăteau gata să cînte ori să joace 
Hora Unirii, îndată ce s-ar fi ivit prilejul. Nu lipseau, fireşte, negustorul Mihalache 
Grigoraş cu soaţa şi Coculeana lui, că doară în faţa prăvăliei lor se afla diligenţa 
pusa sub comanda valahului mîndru nevoie mare de straiele noi de arnăut, cu 
nelipsitele pistoale la cingătoare şi cu harapnicul de un stînjen înfăşurat pe mînă. 
Ştia el, negustorul, că viitorul său ginere nu-i mîndru de straiele noi, cît mai ales de 
călătorii ce avea să-i ducă spre capitala Moldovei. lar Coculeana, atîrnată de braţul 
coanei Marghioliţa, se străduia să arate o faţă veselă către iubitul ei care o părăsea 
pentru scurtă vreme. 


În sfîrşit, Rosetti Teţcanul a strîns mîinile ispravnicului, mulţumindu-i pentru 
cuvîntare, şi apoi pe ale celorlalţi prieteni aflaţi de faţă, şi s-a urcat în diligenţă. 
După el au urcat Dimitrie Cracte şi Petrache Brăescu. 

Lui moş lon Ababei tot nu-i venea să se despartă de ţăranii cu care tăifăsuia, 
măcar că aceştia îl tot împingeau spre diligenta de teamă ca nu cumva să le 


rămînă deputatul pe jos. La îndemnul lor, s-a îndreptat şi el spre scăriţa din faţă 
către capra surugiului. 


— Nu pe-acolo, moş loane! Treci înăuntru, în spate, că acolo e locul dumitale! 


l-a oprit Ştefan Găburici. 

— la lasă-mă, Ştefane, că nu-i de nasul meu să stau lîngă boieri, zise ţăranul, 
încercînd să-şi urmeze gindul dintii. 

— Nu se poate, moş loane! Treci colea lîngă noi, că doară eşti deputat, îl trase 
Teţcanul pe uşa diligenţei. 

— Ei, şi dacă-s dipotat! Țăranul tot ţăran rămîne, oricît de sus s-ar urca! Si 
apoi cu dirligenţa aiasta — cum îi ziceţi — n-am mers în viaţa mea. Cine ştie dacă 
nu s-o răsturna într-o rîpă şi s-o alege praful de deputăţie... 

Pînă la urmă, moş lon Ababei nu avu încotro şi se urcă alături de Rosetti 
Teţcanul, continuînd să mormăie: 

— Apoi, de-amu, are să chiară lumea, că mă văzui şi eu stind pe aceeaşi pernă 
cu boierii! 

lovită Valahul a îmbrăţişat-o pe Coculeana — pentru a cita oară în dimineaţa 
aceea? — şi a urcat sprinten pe capră. 

Un trăznet de harapnic pe deasupra cailor, şi diligenţa s-a urnit încet spre 
podul de peste Bistriţa, în strigătele puternice ale băcăoanilor: 


— Drum bun, deputaţi! Şi să vă întoarceţi cu bine acasă! 


